Auto baten eta txirrindulari baten arteko istripua gertatu da Ondarroa eta Lekeitio arteko errepidean

Ertzaintzak jakitera eman duenez, istripua Lekeitio eta Ondarroa arteko kostaldeko errepidean gertatu da (BI-3438). Txirrindulari talde bat Ondarroako norantzan zihoan, eta autoa Lekeitiora bidean. Istripua eduki duen txirrindulariak 25 urte ditu. Anbulantzia eta Osakidetzaren helikopteroa bertaratu dira, eta txirrindularia Gurutzetako ospitalera eraman dute, helikopteroz.

Gertaera 17:18 aldera gertatu da. “Kolpearen ondorioz txirrindularia zauritu da, baina konorterik ez du galdu; hainbat zauri zituen”. HITZAk jakin ahal izan duenez, azterketa medikuak egin eta gero, txirrindularia onik dago. “Gorputzean eta buruan ez dauka ezer. Sudurreko hezurrak eta hagin batzuk apurtuta ditu”. Horrez gain, aurpegian ere puntuekin lotzeko ebaki bat ere badaukala esan dute.

Ertzaintza gertatutakoa ikertzen ari da.


Andra Mari jaietako bideoa aurkeztuko dute barikuan

Mañariko Jai Batzordeak aurtengo Andra Mari jaien bideoa aurkeztuko du bihar, azaroak 13. Jaietan ateratako argazki sortagaz landu dute bideoa, eta herritar guztiekin elkarbanatu gura dute. 19:30ean hasiko da proiekzioa, udaleko pleno aretoan.

Bideo emanaldiaren ostean, luntxa ere egongo da bertaratzen direnentzat. Garazi Etxebarria jai batzordeko kideak adierazi duenez, herritarrei eskerrak emateko antolatu dute ekitaldia. Izan ere, jaietan herritarren laguntza eskatzen dute: “Herritarrek laguntza ematen dute, eta hau eskertzeko modu bat da”.

Oraindik asko falta da datorren urteko andramariak etortzeko, baina batzarra jaiak prestatzen parte hartzeko deia egiteko ere aprobetxatuko dute antolatzaileek.


Hamargarren aldiz, alternatiba

Markel Ormazabal eta Beñat Apalategi, Zinemaldi Alternatiboko antolatzaileak, Parte Zaharreko gaztetxearen aurrean. (Argazkia: Inaxio Esnaola)

Donostiako Zinemaldiak irudia aldatu duenez, gauza bera egin du Zinemaldi Alternatiboak. Irailaren 28 eta 29an izango da Antiguako Txantxarrekan eta Parte Zaharreko gaztetxean.

Bost gehi bost dira hamar. Parte Zaharrean abiatu zuten Zinemaldi Alternatiboa 2006an, eta jatorrira itzuliko da hamargarren ekitaldian. Irailaren 28an Antiguako?Txantxarreka gaztetxean migranteen aferaz hausnartuko dute. Hilaren 29an, berriz, Donostia eta inguruetako okupazio mugimenduaren historia errepasatuko dute Parte Zaharreko eraikin okupatuan.

Zinemaldi Alternatiboaz hitz egiterakoan Groseko Kortxoenea gaztetxea ezin da aipatu gabe utzi. Bigarren ekitaldia bertan egin zuten 2010ean, lau urteko etenaren ondoren. Eraitsi zuten arte zinema jaialdiaren topagunea izan zen. Ondorioz, leku berrietara jo behar izan zuten iaz, eta aurten bide berari eutsi diote. Beñat?Apalategi eta Markel Ormazabal arduratu dira hamargarren ekitaldia antolatzeaz.

«Gune autogestionatuetara joatea da gure joera; horiek dira gure espazio naturalak», azpimarratu du Apalategik. «Espazio horien erabilera egiten saiatu gara betidanik. Proiektu sozial eta autogestionatuen bozgorailu izan nahi dugu», gaineratu du Ormazabalek.

Aurtengo egitarauari dagokionez, bi gertaera garrantzitsuk bultzatuta antolatu dute. «Batetik, migranteen egoera eta Txantxarreka gaztetxeak hartu duen konpromisoa dugu. Bestetik, Parte Zaharrean horrelako eraikin bat okupatu izana», adierazi du Ormazabalek.

Bi gai eta bi gune

«Aurten zerbaitek sona izan badu, hori migranteen afera da. Oso lotua dago hiriko gune autogestionatu batekin», dio Ormazabalek. Azken orduko aldaketa bat dela eta, azkenik Ken Loach zuzendariaren It’s a Free World filma eskainiko dute. «Txantxarrekan errefuxiatuak daudela aprobetxatuz, beraiekin ikusteko pelikula aproposagoa iruditu zaigu».

Donostia eta inguruetako okupazioaren eta gaztetxeen historia erakusteko gogotsu daude antolatzaileak. «Dagoeneko artxibo polita genuen, eta osatzeko aitzakia ona zela konturatu ginen», dio Apalategik. Hirian izan diren okupazio esperientzien irudi eta bideo ugari daude, eta horien bilduma ere eskainiko dute Parte Zaharreko gaztetxean.

Beste urte batzuetakoa baino egitarau laburragoa prestatu badute ere, hirugarren saio bat ere egingo dute. Urriaren 28an, COPEL: una historia de rebeldia dokumentala proiektatuko dute, Kanpandegi kaleko eraikin okupatuan. «Kataluniako talde batek egin du, eta egun horietan Euskal Herrian izango dira aurkezten», esan du Ormazabalek.

Ramon Agirreri eskertza

Zinemira saria jasoko du Ramon Agirre aktore donostiarrak, eta Zinemaldi Alternatibora gonbidatu zuten 2011n. «Ramon Agirre zoriontzeko aprobetxatu nahi dugu. Santa Kruz apaizaren inguruko filma eman genuenean, Kortxoeneara etorri zen», esan du Apalategik. Ordea, ez da Zinemaldi Alternatibotik pasa den Zinemira saritu bakarra. «Iaz zendu zen Juanba Berasategi ere gurekin izan genuen Kalabaza tripontzia filmaren proiekzioan».

Egitaraua

Irailak 28. Txantxarreka. Ken Loach zinema zuzendariaren It’s a Free World filma eta solasaldia.

Irailak 29. Parte Zaharreko gaztetxea. Donostiako okupazio eta gaztetxeak iruditan erakusketa, proiekzioa eta solasaldia.

Urriak 28. Parte Zaharreko gaztetxea. COPEL: una historia de rebeldia y dignidad dokumentala eta solasaldia.


Izaki Gardenaren kontzertua, iruditan


2019ko lehen odol ematea gaur, 18:00-20:30 artean anbulatorioan

Gogoan izan; Usurbilgo Odol Emaileen Elkarteak bi hilean behin odola emateko finkatu ohi duen 2019ko lehen hitzordua hemen da, astelehen honetan, urtarrilaren 7an, 18:00-20:30 artean anbulatorioan.

Usurbilgo Odol Emaileen Elkartetik haien jarduera ezagutarazi eta usurbildarron laguntza eskatu nahi digute, denok bizi ahal izateko ezinbestekoa dugun odola ematen hasi edo segitzeko. “Denok gara hartzaile potentzialak; izan gaitezen emaile errealak!”.

Aipatu elkartetik NOAUA!ri adierazi diotenez, “normaltzat hartzen dugu istripu, ebakuntza edo gaixotasunen baten ondorioz odola behar izanez gero, medikuek hura eskura izatea. Odol-erreserbak agorrezinak izango balira bezala! Eskubidetzat jotzen dugu, baina oraindik behintzat odola ez da laborategian ekoiztu daitekeen ondarea; denon zainetan dagoenak egiten du posible besteentzako bizi-aukera hori”, ohartarazi dute Usurbilgo Odol Emaileen Elkartetik.

Odol emateak beherantz

Kezka agertzen dute, odola beharrezkoa izan arren, odol emate kopuruak behera egin duelako azken urteotan Gipuzkoan. “Batez ere 22-34 urte arteko odol-emaile kopuruan nabaritzen da murrizketa hori. Usurbilgo datuek ere joera bera islatzen dute, eta esaterako, 2017an eta 2018an odol emaileen elkarteak esperotakoak baino 75 emaile gutxiago izan ditugu”, zehaztu dute.

Horregatik usurbildarrak odola ematera animatzen gaituzte. “Odol ematea 7-8 minututan egiten da, aurreko mediku kontsulta eta ondorengo mokadutxoa kontuan hartuta, 30 bat minutu behar dira. Gizartearekiko elkartasuna azalduz, Usurbilgo anbulategian egiten ditugun odol-emate egunetan bertaratzera gonbidatzen zaituztegu. Aurten, 143 usurbildarrek 253 emanaldi osatu dituzte. Milesker guztioi!”.

Odola emateak urtean sei konpromiso izatera lotzen gaitu. Urtarrila, martxoa, maiatza, uztaila, iraila eta azaroko lehen astelehenetan, 18:00-20:30 artean Usurbilgo anbulatoriora joatera. Gogoan izan, “18 urtetik gora izan eta osasun baldintza batzuk betez gero, edonor izan gaitezke emaile”.

Odola emateko bete beharreko baldintzak

-18-65 urte artean izatea.

-50 kilotik gora pisatzea.

-12 urte baino lehenago hepatitisa izan, kolesterol maila altua izan, baraurik egon ez edota ohiko botikaren bat hartzen baduzu ere, odola eman dezakezu.

-Emakumezkoek urtean gehienez hiru aldiz eman dezakete odola, gizonezkoek gehienez lautan. Odol emate baten eta hurrengoaren artean, gutxienez bi hilabeteko tartea igarotzen utzi beharra dago.

Informazio gehiago:

donantes2punto.eus

943 31 70 91


Hiru ikastaro berri eskainiko ditu Deustuko Unibertsitateak Azpeitiko Udalarekin elkarlanean

Azpeitiko Udaleko eta Deustuko Unibertsitateko ordezkariak. (Azpeitiko Udala)

Azpeitiko Udalak eta Deustuko Unibertsitateak hiru ikastaro berri eskainiko dituzte elkarlanean, urritik abendura bitartean. Horietan izena emateko epea zabalik dago jada. Honakoak dira udazkenean zehar eskainiko dituzten ikastaroak: Larrialdi juridikoetarako botikina, negozio baten garapenerako erreminta digitalak: Facebook eta Twitter eta Sormen lidergotza. Aukera berriak sortzen ikasten.

Ikastaroen inguruko xehetasunak

“Larrialdi juridikoetarako botikinarekin” egunerokoan sor daitezkeen “zuzenbidearen beharrei” erantzuteko tresnak eskaini nahi dizkiete ikasleei. Gai hauekin lotutako edukiak jorratuko dituzte nagusiki: testamentuak eta herentziak; ezkontzaren araubide ekonomikoa likidatzeko prozesua; auzotarren elkarteko arazoak; kontsumoko eta bidaia konbinatuetako gatazken erreklamazioa; aseguruekin eta erantzukizun zibilarekin zerikusia duten gaiak; etxeko lanak egiteko kontratazioaren inguruko zalantzak; ondarea kapitalizatzeko bideak: hipoteka alderantzikatua eta antzeko figurak eta higiezinak denbora partekatuan erabiltzeko aukerak. Hala ere, azpimarratu dute, jorratu beharreko gaien aukera “pertsonalizatuta” egongo dela, hau da, “ikasleen interes eta lehentasunetara egokituta”.

Saioak asteazkenetan izango dira (urriaren 25ean eta 30ean; azaroaren 8an, 15ean, 22an eta 29an eta abenduaren 13an) 16:30etik 18:30era bitartean. Baigerako laugarren solairuan eskainiko dituzte eskolak. Izena emateko epea urriaren 20an itxiko da.

Negozio baten garapenerako erreminta digitalak erabiltzen: Facebook eta Twitter ikastaroa ekintzaileei, langabetuei, merkatariei eta profesionalei zuzenduta dago. Eskolen xedea da ikasleek Sare Sozial erabilienak ezagutzea eta norbere marka ezagutaraztea edo hori ikusarazteko erremintak ezagutzea. Aurreratu dutenez, Twiter eta Facebook sare sozialetan sakonduko dute ikastaroan zehar, baina horiekin erabilgarri izan daitezken beste hainbat erreminta edo baliabide ere ezagutaraziko dira.

Astelehenetan eta asteazkenetan eskainiko dituzte saioak (urriaren 30ean eta azaroaren 6an, 8an, 15ean, 20an, 22an, 27an eta 29an) 14:30etik 16:30era. Baigerako laugarren solairuak izango dira eskolak. Ikastaroan izena emateko epea urriaren 20an bukatuko da.

Sormen lidergotza. Aukera berriak sortzen ikasten izenburupean eskainiko dute hirugarren ikastaroa. Antolatzaileek jakinarazi dutenez, eskolen helburuak dira sormena baliabide original eta erabilgarria bihurtzea, lidergotzarako sormena erabilgarri egitea, lan mundurako aukera berriak sortzea, norbere konfiantza zein erabakitze ahalmena handitzea eta gatazkak sormenaren bidez konpontzea.

Ikastaroa azaroaren 13an eta 14an eskainiko dute, 15:00etatik 19:00etara bitartean, Baigerako lehen solairuan. Bertan matrikulatu nahi dutenek azaroaren 8a baino lehen egin beharko dute izen-ematea.

Prezioak eta izen-ematea

Bi modutara eman daiteke izena: ikastaroak@azpeitia.eus helbidera idatzita edo Udaleko Gizarte Zerbitzuen Sailarekin harremanetan jarrita (udaletxeko 2. solairua). Prezioei dagokionez, tresna digitalen eta larrialdi juridikoen gaineko ikastaroa 16,8 euro izango da Azpeitian erroldatutakoentzat (besteentzat 21 euro), eta lidergotzako eskolen prezioa 8 euro izango da (Erroldatu gabeentzat 15,04 euro).

Bestalde, irekita jarraitzen du Udalak UEUrekin elkarlanean antolatutako Argazki kontakizuna. Istorioak garatzeko estrategiak eta Gaitasun sortzaileari ateak irekitzenikastaroetan izena emateko epea. Argazkien kontakizunen gaineko ikastaroan izena emateko azken eguna urriaren 17a izango da eta Gaitasun sortzaileen gainekoan izena ematekoa urriaren 13an.


Ondarroako Iparkale eta Iparragirre kaleak lotzen dituen igogailua konpondu dute

Ondarroako Udalak jakitera eman duenez, Iparragirre eta Iparkale lotzen dituen igogailu gaur [urtarrilak 13] ipini dute martxan. Igogailuak ateko mekanismoa matxuratuta eduki du, eta piezak ekarri bitartean, itxita egon da. Igogailua ixtearen arrazoi bakarra mekanismo horren matxura izan da, eta ez kanpoko kristala arrakalatuta egotea. “Ez dakit nondik atera den igogailua zarratzearen arrazoia kristala bakarrik dela”, azaldu du Zunbeltz Bedialauneta Ibaibarriaga alkateak. Bedialaunetak gaineratu duenez, mekanismoa konpontzeko lanak baliatuta, kristala ere aldatu dute.

Udalak barkamena eskatu nahi die herritarrei igogailua konpontzeko behar izandako denborarengatik, baina beharrezko pieza iritsi eta ipini bitartean “segurtasuna bermatzearren” egon da itxita. “Herritarrei barkamena eskatu nahi diet askorentzat hain garrantzitsua den igogailua konpontzeak eraman digun denborarengatik. Igaro berri diren datetan ez da batere erraza izan enpresa hornitzaileari pieza iritsi eta ipini ahal izatea, eta horregatik atzeratu da guztia. Barkamena eskatzen diegu bizilagunei, baina argi laga nahi dut igogailua ixtearen arrazoia ez dela izan kristala arrakalatuta egotea. Arazoa kristalarena izan balitz udalak konpondu ahal izango zuen; egun batetik bestera ipiniko genuen martxan”.

Alkateak argi utzi nahi du konponduta egoteraino egun asko igaro izanak ez duela esan nahi udala geldirik egon denik: “Enpresa hornitzaileak data bat eman zigun lehenengo, beste bat gero, eta azkenean, gaur konpondu ahal izan dute. Igogailua konpontzeko epeak luzatu izanak bi arrazoi ditu: lehenengoa, eta garrantzitsuena, piezaren jatorria izan da, atzerritik ekarri behar izan baitute, eta bigarrena pieza hori Euskal Herrira iritsi ahal izateko edukitako arazoak Gabon datak direla eta”.


Euskaldun eta irlandar taldea, itsasoz Getarira

Albaolako kideak Bretainia aldean

Albaola Elkarteak Gernika 75. Masakretik zauriak ixtera ekimena abiatu du bake prozesua dela-eta. Egitasmoaren barruan itsas bidaia abiatu dute Albaolako kidez eta Irlandako protestantez eta katolikoz osatutako bi ontzik Gernikatik Donostiara. Kostaldeko hainbat herritan geldialdia egingo dute eta bihar iritsiko dira Getariara; 19:00etan udaletxeko aretoan harrera ekitaldia egingo zaie.


"Ez etsi, eutsi" bideoaren hiru sortzaileei elkarrizketa

14 laguneko lan taldean parte hartu dute Olaia Zinkunegik, Irene Aranak eta Amets Etxezarretak. Beraiekin egon da Ataria irratia.

Beldur Barik lehiaketan parte hartu dute Laskorain Ikastolako Batxilergoko lehenengo mailako neskek. "Ez etsi, eutsi" bideoa egin dute.


Zazpi lagun atxilotu dituzte Europa Ligako partidaren atarian

Liskarrak izan dira Bilbo erdialdean, eta ertzainek zazpi pertsona atxilotu dituzte, horietako bat gutxienez Olympique Marseillako zalea.

Ertzainek lau pertsona atxilotu dituzte Bilbo erdialdean, Athletic-Olympique Marseilla Europa Ligako final-hamaseirenetako itzuliko partidaren atarian. Arratsaldeko lehen orduan hasi dira liskarrak, bi taldeetako zaleen artean —Bordeleko Girondinseko zale batzuk Marseillakoekin batera etorri dira Bilbora—, eta atxilotuetako bat gutxienez Olympique Marseillako zalea dela baieztatu dute ertzainek.

Olympique Marseillako zaleak 17:00 aldera iritsi dira San Mamesera, eta bertan ere liskarra izan dute ertzainekin. Joaneko partidan ere istiluak izan ziren bi taldeetako zaleen artean, eta hainbat iturriren arabera, gaurko biltzeko ordua jarrita zeukaten bi aldeek. 1.200 zale inguru etorri dira Marseillatik.


Abril (Aralar): "Gogoeta egin behar dugu"

Jon Abril Aralarren koordinatzaileordeak aitortu du ez direla eurentzat hauteskunde onak izan, besteak beste EAEko hiriburuetan hautetsirik gabe geratu direlako eta Batzar Nagsietan Gipuzkoan lortu dutelako ordezkaritza bakarra —batzarkide bat—. "Ezin ditugu modu positiboan baloratu hauteskundeak, eta gogoeta egitera eramango gaitu".

Abrilek esan du "umiltasunez eta duintasunez" ariko direla aurrerantzean ere, eta "ezker abertzale plurala" eratzeko lanean segituko dutela.


Santiago Carrillo, ospitalean odol-fluxuan arazoak izateagatik

Maiatzean ere Carrillok bi astez ospitalean eman behar izan zuen apendizitisagatik, eta osasuntsu irten zen ebakuntzatik.

Santiago Carrillo PCEko idazkari nagusi ohia Madrileko ospitalean sartu dute, odol-fluxuan arazoak izateagatik. Halere, ez dago egoera larrian, eta, laster, alta emango diote.

Carrilloren familiak azaldu duenez, 97 urteko buruzagi komunista Gregorio Marañon ospitalean dago.

Maiatzean ere Carrillok bi astez ospitalean eman behar izan zuen apendizitisagatik, eta osasuntsu irten zen ebakuntzatik.

2011ko urrian, Santiago Carrillok egun batzuk eman zituen ospitale horretan gernu-aparatuan infekzio bategatik. Carrillo ostegunean Carme Chacon Defentsako ministro ohiak emandako konferentzia batera joan zen bere ematearekin batera.


Tribu batek aske utzi ditu Pakistango armadako 44 soldadu

Gobernuarekin zeharka lortutako akordioari esker utzi ditu libre. Soldaduak protesta moduan hartu zituzten gatibu duela egun batzuk, armadak Kurram eskualdean islamisten kontrako erasoaldian hainbat errepide itxi zituelako.

Tokiko kontseiluaren bitartekaritzari esker, Pakistango mendebaldeko Kurram eskualdeko Turi tribuak eta Pakistango Gobernuak akordioa hitzartu dute. Ondorioz, Turi leinuak duela egun batzuk gatibu hartu zituen 44 soldadu aske utzi ditu, eta Gobernuak itxita zituen hainbat errepide ireki ditu eskualdean.

Soldaduak Pewar herrian askatu dituzte, gatibu eduki dituzten herri berean. Turi tribuko kideek protesta moduan hartu zituzten gatibu, armada eskualdean ekintzaile islamisten bila egiten ari den erasoaldian hango errepideak itxi zituelako. Orain, ordea, lortutako akordioari esker, armadak errepideen blokeoa kendu, soldaduak eremutik erretiratu eta hainbat talderen arteko su-etena hitzartu dute.


Josi Basterretxea: Amnesia lege

Jantzi dotore baten baitan, elegante, distiratsu, ibilera pausatuan, eta ongi ikasitako ardurazko eitearekin azaldu da gaurko protagonista egunkarietako argazkietan.

Alfonbra gorririk gabe, baina hirurehun kameraren aurretik igaro da Espainiako Erregearen suhia, Iñaki Urdangarin, epaitegiko bidetik. Ematen du ondo ikasi duela gidoia, ikusteko dago saria zein izango den…

Bi kontu utzi ditu argi; beste hamaika, ilun. Argi utzi du Espainiako Errege-etxeak esan ziola ez ibiltzeko lagun txarrekin. Eta berak, entzungor egin. Ez zela ondo portatu aitaginarrebarekin.

Argi utzi du andreak, Espainiako Erregearen alabak, ez duela eskurik sartu gozokien poltsan.

Besteaz, beste guztiaz, ez dela gogoratzen, halaxe esan du. Oroimena legez, amnesia ere, nonbait, selektiboa baita.

Burutu da antzerkia. Sariaren zain geratu da aktorea.


Oinezko bide, parke edota farola berriekin itxuraldatuta ikus liteke egun Muna Lurra. Amaitu ez badira, gutxi falta da auzuneko berrurbanizatze lanak amaitzeko. Iaz hasitako lanetara Udalak milioi bat euro inguru bideratu du.

Oinezko bide, parke edota farola berriekin itxuraldatuta ikus liteke egun Muna Lurra. Amaitu ez badira, gutxi falta da auzuneko berrurbanizatze lanak amaitzeko. Iaz hasitako lanetara Udalak milioi bat euro inguru bideratu du.


Ander Capak Athleticen jokatuko du 2018ko uztailetik aurrera

Jokalariak lau urterako kontratua sinatu du talde bizkaitarrarekin. Fitxaketa Josu Urrutiak iragarri du eguerdian emandako prentsaurrekoan.

Ander Capa Eibarko jokalariak Athleticen jokatuko du 2018ko uztailaren 1etik aurrera. Fitxaketaren berri Josu Urrutia zuri-gorrien presidenteak eman du, eguerdiko prentsaurrekoaren hasieran.

Jokalariak lau urterako kontratua sinatu du, 2022 arte, eta Athleticek hiru milioi euro ordainduko ditu.

Bilbotarren presidenteak esan duenez, fitxaketa "duela bi hilabete" adostu zuten bi klubek, eta horren berri gaur ematea erabaki dute, une "aproposena" iruditu zaielako.

Ander Capa (Portugalete, 1992ko otsailak 8) Lezaman hezitako jokalaria da. Talde armaginarekin 2019ko ekainaren 30era zeukan kontratua, joan den ekainean beste urtebeterako berritu ondoren. Jokalari bizkaitarra 2011n heldu zen Eibarrera eta 165 partida jokatu ditu bertan, haietako 113 Lehen Mailan.


Arrasateko 25. Nazioarteko Akordeoi Lehiaketa

Hauspoz elkarteak antolatutako lehiaketaren 25. edizioaren sari banaketa ekitaldia.


Izen emateko aukera gaurtik ostiralera

Dantza garaikidea ikasteko aukera izango da Biterin, uztailaren 4tik 15era eta izen ematea gaurtik ostiralera egongo da zabalik. Ikastaroa 16 urtetik gorako gazteei zuzendua da. Ordubeteko 10 saio izango dira, 10:30etatik 11:30etara. Ikastaroa debalde da.


Bigarrenez atxilotu dute gizon bat Internet bidez sexu erasoak egiteagatik

Sare sozial bat baliatuta harremanetan jarririk, prostituziora bultzatu zituen hainbat gaztetxo; espetxean dago jadanik

Bigarrenez atxilotu eta espetxean sartu dute Bilboko gizon bat, Internet baliatuz hainbat adingaberi sexu erasoak egin dizkielakoan. Tuenti sare soziala erabiltzen zuen adingabeekin harremanetan jartzeko, eta diruaren truke sexu harremanak izatera bultzatzen zituen ustez. Sexu abusuak egitea eta adingabeak prostituziora bultzatzea egotzi dizkiote. Hala jakinarazi du Eusko Jaurlaritzako Herrizaingo Sailak. Epaileak aginduta, atzo sartu zuten espetxean ustezko erasotzailea.

Tuenti sare soziala baliatu zuen gizonak, ustez. Identitate faltsua erabilita, mutil gazte bat zela sinetsarazi zien hainbat adingaberi. Areago, Herrizaingo Sailak zabaldu du horietako zenbaitekin telefonoz hitz egin zuela. Diru truke sexu harremanak izatera bultzatu zituen. Orain bi hilabete ere atxilotua zuten, orduan ere Internet bidez sexu erasoak egitea egotzita. Urruntze agindu bat hautsi izana ere leporatu diote. 45 urte ditu ustezko erasotzaileak.

Durangon (Bizkaia), mintzatoki bateko langile bat atxilotu zuten atzo, emakume bati sexu erasoa egiten saiatu delakoan. Andreak berak eman zien abisu ertzainei, erasotzailearengandik ihesi komunean gordeta. Jakinarazi zien hainbat ukitu egin zizkiola eta bortxatu nahi izan zuela. 21 urte ditu atxilotuak.

Etxean egin diote ustez eraso Bermeoko (Bizkaia) andre bati. Bi urtean behin eta berriz bikotekideak jo eta bortxatu egin duela salatu zuen emakume batek, eta herio mehatxuak egin dizkiola. Herenegun jo zuen Ertzaintzara, eta 30 urteko gizona, ustezko erasotzailea, atxilo eraman zuten. Iruñean ere bikotekide ohiaren mehatxuak salatu ditu emakume batek. Umeak bisitatzeko egunen banaketa ez zuen onartu gizonak, eta ustez mehatxu egin zion emazte ohiari, eta familiako beste batzuei, presio. Foruzaingoak atxilotu egin du 55 urteko gizona.

Poliziak, Giraldoren epaiketan

Yamiled Giraldoren hilketaren epaiketak laugarren saioa izan zuen atzo. Foruzainek deklaratu zuten. Haien arabera, bi auzipetuk polizia etxean adierazi zuten hilketaren nondik norakoa, eta hilketa Jose L.-k agindu zuela aitortu zuten. Epaiketan ez dute hori esan auzipetuek. Poliziek ukatu egin zuten presionatu zituztela.


UPNrekiko ituna hautsitzat jo du PPk, eta alderdia sortuko du orain Nafarroan

PPk UPNri egotzi dio 1991n sinatutako akordioa hautsi izana, eta hamazazpi urteren ostean, berriz ere Nafarroan ezartzeko, egoitza eta jende bila hasi da dagoeneko. Ituna PPk hautsi duela adierazi du Sanzek, baina edonola ere "akordioa hausteko edo Nafarroa hausteko aukeren artean" lehenengoa nahiago zuela nabarmendu du.


Eguaztenean hasiko dira udako nekazal azokekin, Busturian

Aurten ere, eguaztenean hasita, “bertoko produktuak bultzatzeko” udako nekazal azokekin hasiko dira Busturian. Ohi legez, udaletxe ondoko plazan bilduko dira salmahaiak, Axpen.

Udako nekazal azokako salmahai bat

Eguaztenean hasi eta irailera bitartean, eguaztenero, nork bere etxeko produktu ekologikoak saltzeko aukera edukiko dute Busturiko nekazariek.

Udako azokan nekazal produktuak saltzeko interesa dutenek, baina, aurretiaz Busturiko Udalarekin harremanetan jarri beharko direla jakinarazi dute, “azokako mahaien antolaketa egokia egiteko”.


Pertsonak eta enplegua oinarri, geroaren alde borrokan

Listo, sustoa pasatu da, krisia pasatu da, hazkundea heldu da, dio Eusko Jaurlaritzak. Eskerrak gobernuei, eskerrak erreformei, hemendik aurrera enplegua sortuko delako eta denon artean berreskuratuko dugulako krisi gaiztoak kendu digun bizi kalitatea. Hori da behin eta berriz gobernu ezberdinek eta medio nagusiek errepikatzen dutena. Konfiantza, lasaitasuna eta gobernu ekimenei babesa ematea eskatzen da.

Aurrekontuak ikusita, aurreko aurrekontuen logika errepikatzen dutela ikusita, ematen du ez dagoela emergentzia egoerarik, ez dagoela pobrezia neutralizatzeko erabaki politikorik hartu beharrik. Aurrekontuak ikusita edo dena konponduta edo dena konpontzear dago, baina ez dago arazorik.

Eusko Jaurlaritzaren ahotan arazo bakarra da ez dugula egoera berria ikusi nahi. Betiko lez, badirudi nahiago dugula pankarta baten atzean zarata egiten ibili. Pankarta baten atzean ez dugulako erantzukizunik bereganatu behar. Are gehiago, diote normaltasun eta hobekuntza hori irudikatzeko eta bultzatzeko markoak eratzen direnean, kanpoan geratzen garela erosoago gaudelako. Eskerrak, beraz, CCOO eta UGTri, eskerrak PNVri, eta bereziki eskerrak Confebaski herriari egiten dion ekarpenagatik.

Baina hau bukatu da? Noiz bukatu da? Non bukatu da? Negurin beharbada, baina gure herrian lanpostuen suntsiketa aurrera doa, eta lana dutenen artean lanpostua galtzeko beldurrak agintzen du. Gure herria lanpostu bila ditugun seme-alabek ere osatzen dute; beraz, hau guztia ez da normala. Eta horregatik ez gaude prest langileei gezurrak esateko. Ez da egia Elkarrizketa Sozial deritzon mahai baten inguruan langileok posizioa hobetzeko baldintzetan gaudenik Gobernu eta patronal horren jarrerekin. Kasualitatea ez da mahaia erreforma zikloa eta enplegu suntsiketa onartzen dutenek osatzea.

Beraz, guk, langileok, eta lanpostu bila gabiltzanok ez dugu hobekuntzaren argazki horren inongo argi izpirik ikusten. Gure inguruan enpresa handi eta txikiak ixten jarraitzen dute. Gobernuak, herria industriala izan behar dela badio ere, betiko industria ixten jarraitzen du, eta industriaren pisua ekonomian, azken 30 urteetan bezala, behera doa. Batzuetan deslokalizazioengatik, beste batzuetan energia kostuengatik edota finantzazioa lortzen ez dutelako, enpresak ixten jarraitzen dute. Denon aurrean. Baita Urkullu, Aburto eta Tapiaren aurrean ere.

Teknologian, inbertsioan oinarritutako industria behar dugula esan bai, baina ez da inbertsio eta balio erantsiari begirako inpultso politikorik ikusten. Dibidenduaren logikak agintzen du. Kapital handiak agintzen du. Gutxi batzuen epe motzeko irabazien espektatibek agintzen dute. Ez da enplegua sortuko enplegua suntsitzeko ate guztiak irekita dauden bitartean.

Gaur egun Euskal Erkidegoan eta estatuan egiten den apustu ekonomikoa berdina da. Bietan lan kostuen merkatze prozesu iraunkor batean oinarritutako eskaintza ekonomikoa egiten da. Bietan euskal langileriari bizkarra ematen dion apustua egiten da. Lan kostuak agintzen du.

Abenduaren 20an hainbat langilek urtea agurtuko dugu enpleguaren eta sare produktiboaren alde mobilizatzen. Bizi proiektu duin baten alde borrokatzen. Gasteizeko kaleetatik LAB, ELA eta ESK-k deituta, konfliktoan dauden hainbat enpresatako langile enplegua babesten eta sustatzen duen politika industrial erreal baten alde mobilizatuko gara. Asko dugulako esateko, asko dagoelako egiteko.

Candyko langileentzat negoziazio epea bukatzear dago, eta enpresak deslokalizatuko dela jarraitzen du esaten. Gasteizeko ECN Cables bezala, multinazional biek harro adierazten dute gehiago irabazi nahi dutela eta horretarako badoazela. TS Fundicioneseko langile asko langabezian daude, baina beraien enpresa berriro ere irekitzeko eta enplegua sortzeko borrokan jarraitzen dute. Laminaciones Arreguikoek epaitegietan irabazitako ebazpen bat dute enpresa behartzen duena espedientea bertan behera uztera eta langileak berrartzera. Hori da langileek bizi duten benetako errealitatea, eta horregatik irten nahi dute kalera. Berriro ere diogu: asko dago egiteko.

Abenduaren 20an enpresa horietako langileak gatazkan dauden beste askotakoekin batera mobilizatuko gara Gasteizen, bai multinazional basatiek eta bai gobernu neoliberalek inposatu nahi diguten enplegu suntsiketa egoerari aurre egiteko. Elkarrekin mobilizatzeko arrazoi bakarra behar dugu: kalerapenik ez eta alternatiban sinistea, alternatiba borrokatzeko hautua egitea.

LAB, ELA eta ESK-k osatzen dugu gehiengoa enpresa multzo horren komiteetan. Gure sail sindikal ezberdinek bermatzen dute ez zaiola enplegu suntsiketari babesa emango. Gure sail sindikalek bermatzen dute borrokan eta alternatiban sinisten duten langile guztientzako borroka eskaintza bat, kalerapenei aurre egiteko bide bat.

Tapia sailburuak esan du Candy bideragarria dela, ECNk ez duela deslokalizatzeko arrazoirik... Orduan, zergatik eskatzen die gobernuak langileei kalte-ordainak adosteko? Enplegua eta industria suntsitzen laguntzeko? Hori da agintari politikoen kategoria herriak bizi duen egoeraren aurrean, errealitatea estali kapitalak nahi duena egiteko.

Abenduaren 20an alternatiban sinisten duen langile, ikasle, langabe eta erretiratu guztiok Gasteizen zita bat daukagu. Emakume zein gizon, gazte eta zahar, enpleguaren alde, benetako politika industrial baten alde, herriaren alde zita bat daukagu Gasteizen.


«Apaizak rol sakratua zuen lehen, eta galdu egin du»

Kataluniako Voltan etapa irabazi du Horrillok, eta Giroa Dolomitetan sartuko da gaur.


Ulertzen duena, nagusi

Baskoniak 25 minutu negargarri egin ditu, baina hondarrean 20 puntuko kontrako aldea iraultzear egon da

Bennet Cantu. Cinciarini (6), Mazzarino (14) Micov (6), Leunen (4), Marconatto (8)—hasierako bostekoa—, Basile (18), Markoishvili (7), Shermadini (8).

Caja Laboral Baskonia. Heurtel (2), Oleson (12), San Emeterio (9), Teletovic (24), Seraphin —hasierako bostekoa—, Prigioni (3), Ribas (2), Dragic (3), Bjelica (11), Dorsey.

Markagailua. 12-21, 35-30 (atsedenaldian); 42-36 eta 71-68.

Epaileak. Christodolou (GRE), Boltauzer (SLO) eta Lopes (POR). Leunen Bennet Cantukoa kanporatu zuten bost falta egin zituelako.

Bestelakoak. 6.000 ikusle inguru Pala Desio pabiloian.

Hiru zutabe hauetan nahiko testu eta karaktere sartzen da saskibaloi partida bateko bilduma egiteko, baina 1.000 orriko liburu bat betetzeko aukera izanez gero ere, ezinezkoa litzateke azalpen onik ematea. Cantuko Palladesion gertatutakoak ez daukalako azalpenik. Ez azalpen logikorik behintzat. Kirolak buelta asko ematen ditu, eta okerragoak ere ikusi direla esango du bakarren batek, baina atzo Baskoniaren jarduna ulertu eta azalduko duena, nagusi! Zorionak berarentzat. Caja Laboralek galdu egin zuen Cantun. Horraino gauza normala. Berri hobea, bi taldeen arteko puntu aldeari eutsi ziola. Bi gertaera horien artean, harritzen hasteko, honako datua: 64-43 galtzen zuen Baskoniak 35. minutuan. Okerrena ez zen hori, arabarrak ematen ari ziren ikuskizun panagarria baizik. Gauzak ondo edo gaizki egin daitezkeelako, asmatu edo ez, baina saskibaloia talde kirola da.

Banan bana jokatzeak errentarik ez, kaltea bakarrik dakar. Berekoikeria zantzuak ageri-agerikoak izan ziren Baskonian 25 minututan, eta tristea izan zen oso Teletovic, Prigioni, San Emeterio edo Heurtel euren kabuz jokatzen ikustea. Taldekidearen blokeoa eskatu, eta segi, hiruko txarrak jaurtitzen, edo etekinik izanen ez zuten barneraketak egin eta egin. Baloiak eman eta eman, Canturi inolaz ere espero ez zuen hauspoa emanez. Partida 35. minutuan bukatu izan bazen, Buesa Arenako bulegoak basamortu beroeneko traza hartzeko proportzioa zeukan. Ezin baita onartu Europan hain ibilbide ona daukan taldeak halako jarrera traketsak erakustea. Azken bost minutuko erreakzio bikainak aurreko zabarkeria guztia apalduko du, bigarren maila batean utzi, baina norbaitek artaldea bildu eta bale esatea komeni da, horrela ezin dela jardun. Galtzea gerta litekeen gauza delako, baina talde izaeraz harro dagoen talde bateko baloreak harrika botatzea, ez.

Baskoniak partida hasiera ikaragarria egin zuen. 12-21 aurreratu zen, Teletovicek 12 puntu on saskiratuta. Ezinean ari zen Cantu, eta gasteiztarrak defentsa bikaina egiten. Gorabeheraren bat etorriko zela jakina zen, Cantuk ere asko zeukala jokoan. Eta etorri zen, baina nola! Estutzen hasi zen Cantu, eta Baskonia irensten hasi zen. Saskiratze bat lortzea loteria asmatzearen pare bilakatu zen Ivanovicen taldearentzat, eta italiarrek 35-30 hartu zuten aurrea atsedenaldian. Arduratzeko modukoa izan zen bigarren laurdeneko partziala, 23-9 Canturen alde.

Bederatzi puntutan geratu zen Baskonia, baina okerrena etortzeko zegoen, hirugarren laurdenean sei puntu bakarrik sartu zituelako! Sei hamar minututan! Hamaika jaurtiketa egin zituen taldeak hamar minututan, eta lehen zortzietatik bakarra asmatu. Bi saskiratze laurden hondarrean etorri ziren, baina ordurako garaipena ondo baino hobeto lotuta zeukan Cantuk: 52-36.

4-24ko partziala

Lehorteak bere horretan jarraitu zuen 30 eta 35. minutuen artean, eta Basilek bereak eta bi egin zituen, zortzi puntu saskiratuta jarraian. Markoixvilik eta Mazzarinok ere egurrean jarraitu zuten, eta 64-43 egin zuen ihes bost minuturen faltan. 21 puntu! Orduan esplikatzen zaila den fenomeno psikologikoren bat gertatu zen, Baskoniak 4-24ko partziala lortu eta 69-67 hurbildu zelako. Lastima, azken jokaldian Nemanja Bjelicak ez zuela garaipena lortzen asmatu. Trukean, berea izan zela iraultzaren meritu handiena.


Liszt pizten

Orchestra of the Age of Enlightenment

Zuzendaria: Vladimir Jurowski. Biolina: Alina Ibragimova. Abesbatza: Donostiako Easo abesbatza. Egitaraua: Carl Maria von Weber, Felix Mendelssohn eta Franz Liszten obrak. Lekua: Kursaal auditoriuma. Eguna: abuztuak 23.

Garai bakoitzari dagozkion musika tresnak jotzea izan da orkestra berezi honek egiazkotasunaren bilaketan erabilitako osagaietako bat. Vladimir Jurowski errusiarra izan zen zuzendari gonbidatu egitarau erromantiko honetan, eta utzitako arrastoa nortasun sakoneko musikari handi batena izan zen. Tronpa laukotearentzat Jaungoikoari eskaini beharreko otoitz zerutiarra bilaka daiteke Weberren Freischütz Obertura. Tronpa naturalekin betiko eztabaida sortzen da bikain interpretatzen ez direnean: garai hartako soinua berreskuratu ala interpretazio duinago bat lortzeko gaur egungo tronpekin jorratu? Jurowskik zuzendutako artelana polita eta bizia izan zen baina zurezko haize eta tronpen instrumentu berezien hain arrunt diren akats inozoek bikaintasunetik urrun utzi zuten interpretazioa.

Alina Ibragimova biolinista errusiarrak ez zuen Mendelssohn pasio osoz bereganatu. Biolinerako Kontzertua-ren hasierako sarrera Kontxako pasealekutik Kursaalera bidean biolina jotzen ariko bazina bezala interpretatu behar da, sutsu, musikan sartuta, bero, arima izerditsuan eta Ibragimovarenak esnatu berri den printzesa batena zirudien. Eskainitako Mendelssohn guztiz pertsonala eta ameslaria, baina Beethoven hotz bat azken finean; Mendelssohn maite suzko den Brahmsen musikatik hurbilago kokatu beharko genuke. Liszten Faust Sinfonia ikaragarri eta luzean Jurowskiren jakituria pil-pilean sentiarazi zigun, musikak aditzera ematen zituen isiltasunei sekulako garrantzia eskainiz. Kim Begley tenorra, egoki, besterik gabe, eta abesbatzaren hasierako sarreran Easo abesbatza motel agertu zen zurezko haizeak adierazten zuen erritmo motorraren aldean. Garapeneko fortissimoan metalek korua guztiz irentsi zuten, eta «ist nur» hitzetan kontsonanteak gehiegi mugitu ziren abesbatzan, bateratasuna galduz.


Podemos: 'Alternatiba gara EAEn suminduta dagoen jende askorentzat'

EAEn babes handiagoa lortzea proposatu dio bere buruari Pablo Iglesiasek buru duen alderdiak; "EAJrekin erlazioa duten ustelkeria kasuen zerrenda gorantz doa", haien iritziz.

Podemos-Ahal duguk nabarmendu du badirela "benetako alternatiba" EAEn “politika egiteko modu zaharrekin eta politika horren irtenbide antisozialekin suminduta dagoen jende askorentzat". Podemosek Euskadin babes handiagoa lortzea proposatu dio bere buruari, 2015erako, eta zehaztu du, halaber, EAEn, nahiz eta ustelkeriak arazo txikia dela ematen duen, "EAJrekin erlazioa duten kasuen zerrenda gero eta luzeagoa" dela azpimarratu dute. Haien iritziz, Euskadik ere pairatzen ditu pobreziaren ondorioak.

Europa Pressi egindako urteko balantzean, Podemosek gogorarazi du 2014ko urte politikoa "manifestazio oso jendetsu batekin hasi zela, justizian oinarritutako bake baten alde egin eta espetxe-politika aldatzeko eskatzen zuena". Pablo Iglesias buru duen alderdiak nabarmendu du otsailean deia egin ziela "herritar guztiei" aldaketaren alde eta murrizketei ezetz esatearen alde, "Troikak inposatutako zorroztasuna gaitzesteko".

"Hori 'Mover Ficha' agiria izan zen, Euskaditik ere izenpetu genuen askok, kastak eta pobreziaren haren erasoek Euskadin ere baduela eragina ulertzen dugun askok; horri aurre egiteko, herri guztiak izan behar ditugu kontuan, Estatukoak ez ezik Europa osokoak ere, batez ere Hegoaldekoak", adierazi dute.

Krisiaren eragina, gero eta nabariagoa

Gainera, Podemosek nabarmendu du urte osoan zehar ikusi dela "krisiaren eragina (pobrezia-tasa gorantz joatea, langabezia-tasa eta kaleratzeak) gero eta nabariagoa" izan dela EAEn, eta gora egiten jarraitu duela. "Jendeak ez du berreskuratzerik nabaritzen etxe-ekonomian, eta autonomoek, enpresari txikiek eta merkataritza txikizkariak burua altxatu ezinik jarraitzen dute", adierazi du. "Bitartean, aberastasuna ez da desagertzen ari; gero eta gehiago esku bakan batzuetan pilatzen ari da, eta gizartean gero eta handiagoak dira aldeak".

Zehaztu dutenez, "lan-eskubideek eta soldatek murrizketak izaten jarraitu dute" 2014an. "Gazte askok, gure erkidegokoek ere bai, atzerrira irten behar izan dute, lan bila, eta horrela galdu egin ditugu giza kapitala eta beraiengan inbertitutako hezkuntza osoa. Prestatuen dagoen jendea ari dira botatzen eta alprojek, bitartean, agintzen jarraitzen dute".

Podemosek gogorarazi duenez, abenduaren 31ra arte posible da euren udal-organoei botoa ematea. Hautagaiak urtarrilaren 2an izendatu ostean, Euskadirako antolakuntzarekin eta hautagaien aurkezpenekin hasiko dira. Otsailaren 14rako "Podemos-Ahal dugu Euskaditik eta Podemos-Ahal dugu Euskadirako antolakuntza izango da".


Inkestan galdera berria: 'Egunkaria irakurtzeko, papereko ala Interneteko edizioa nahiago?'

Uztarria.com-ek galdera berria jarri du inkestan: 'Egunkaria irakurtzeko, papereko ala Interneteko edizioa nahiago?' Horri buruzko orain arteko emaitzak, hemen.

Aurreko galdera: Erdi Aroko azokan ez ezik, dendariek urtean beste batzuetan ere egin beharko al lukete stock-a?. Emaitzak: Bai: %59.36. Ez: %40.11.


Bizkar zorro susmagarri bat medio hesituta eduki du Ertzaintzak Azpeitiko Epaitegia, baina ez zegoen lehergailurik

Arratsaldeko hirurak ingurutik bostak arte Ertzaintzak hesituta izan du Azpeitiko Epaitegia (Gipuzkoa), bizkar zorro susmagarri bat zegoela eta. Talde berezietako ertzainek aztertu dute zorroa, eta barruan ez zegoen lehergailurik.

Dagoeneko kendu dute hesia, eta inguruko bide guztiak libre daude. Uztarria -k azaldu duenez, 15:00 aldera norbaitek deitu du Ertzaintzara, eta Epaitegiaren ondoko zuhaitz batean bizkar zorro susmagarri bat zegoela ohartarazi du. Abisu hori jasota, badaezpada, Ertzaintzak hesitu egin du inguru guztia.


Partidutik partidura

Atzo Avila 72 eta 83 irabazi eta gero, bihar Gran Canaria 2014ren kantxan jokatuko du Azpeitia Azkoitia ISBk arratsaldeko 20:00tan (21:00tan penintsulan).

Aste arraroa da hau Azpeitia Azkoitia ISBrentzat. 6 egunean hiru neurketa jokatu behar zituelako batetik eta horietako bat gainera lehen jardunaldian, urriaren 13an, airean gelditu ziren 13,51 minutuak ziren. Aste arraro hau gaizki hasi zuen Iurgi Caminosen taldeak, etxean Cafes Aitonaren aurkako derbya galduta, baina akatsa atzo bertan zuzendu zuten gipuzkoarrek. Izan ere, Avilan, denboraldiko neurketarik luzeenean, garaipen garrantzitsua lortu zuten 72 eta 83 irabazita. Garrantzitsua, aurkari zuzen baten kantxan 11 puntuko aldeaz garaipena lortzeko kapaz izan zirelako, 13,51 minutuko mini neurketa baten burua argi edukitzea ez delako erraza, eta hori lortu zuten, eta garrantzitsu baita ere, oraindik Kopa jokatzeko sailkatzeko aukerak dituelako Iraurgik.

Grupo Eulen Carrefour “El Bulevar” de Avilaren aurkako partidua 53 eta 54ko emaitzarekin hasi zen eta baloi jabetza Iurgi Caminosek zuzentzen duen taldearen alde. Gipuzkoarrek bazekiten topera irten beharra zeukatela, denbora horren murriztuan ez baitago tarterik espekulaziorako. Baina etxekoek ere pentsaera berdina zuten. Armando Gomezenek ere Kopa zuten begiz jota eta aukerekin jarraitu ahal izateko atzo irabazi beharra zeukaten. Horregatik tartea zabaltzea kosta egin zitzaion Azpeitia Azkoitia ISBri. Hirugarren laurdena, edo lehen 3,51 minutuak, 57 eta 62 amaitu eta gero, azken laurdeneko hasierako minutuetan etxekoek estutu egin dute markagailua 67na berdintzea lortu arte. Baina hortik aurrera, Pantin, Kearse eta Lasa agertu dira gaur egun Iraurgi goi aldean egoteko hautagaia dela erakusteko eta di-da batean 0 eta 9ko partziala eginda, neurketa erabakita utzi dute Azpeitia Azkoitia ISBren alde. Denboraldiko neurketarik luzeenean beraz, 72 eta 83 irabazle gipuzkoarrak.

Bost garaipenekin daude beraz Iurgi Caminosenak orain sailkapenean, liderrarengandik garaipen bakarrera lehen itzulia amaitzeko bi neurketaren faltan. Kopara sailkatzeko ametsa betetzerik bai? Horretarako bi neurketak irabazi beharko lituzkete gipuzkoarrek eta beste emaitza batzuen zain egon, baina amets horietan pentsatzen hasi baino, partiduz-partidu joatea nahiago dute entrenatzaileek eta hurrengo neurketa bihar bertan jokatuko du Azpeitia Azkoitia ISBk. Kanaria Handian izango da, bertako 20:00tan (21:00etan penintsulan) eta sailkapeneko azkenari egin beharko dio aurre: Gran Canaria 2014.

Endesa ligan jokatzen duen taldearen bigarren taldea izanagatik, lehen aldiz dabil jokatzen Zilarrezko Adecco ligan irletako taldea eta badirudi kostatzen ari zaiola txapelketari behar duen erritmoa hartzea. Bataz beste 63,5 puntu besterik ez dituzte sartzen partiduko Pablo Meloren mutilek eta Cafés Aitonarekin batera balorazio gutxien jasotzen duen taldea da, baina badakigu pasa den igandean donostiarrekin zer gertatu zen, beraz ez dago fidatzerik. Egia da kanariarrek zortzitik partidu bakarra irabazi dutela, baina azken hiru asteetan hobekuntza nabarmena izan dute, hain zuzen ere, Samu Dominguez, hegal-pibota taldera bueltatu denetik. Prat estu hartu zuten Katalunian, Palma Air Europaren aurka lehen garaipena lortu zuten etxean eta aurreko asteburuan Oviedoren kantxan azken laurdenera arte bizirik mantendu ziren. Talde honek ezin izan du orain arte Roberto Guerrarekin kontatu, lehen taldeak dituen arazoak tarteko Herbalife Kanaria Handiarekin baitabil jokatzen; Samu Dominguez ere, taldeko jokalari garrantzitsuenetako bat izanik, min hartuta egon da. Baina hala ere, Christian Díaz eta Fabio Santana bezalako joko antolatzaileekin kontu handia eduki behar da. Diaz da Añatarve Cruzekin (Unelco Tenerife eta Avilako hegaleko ohia) batera saskiratzaile onena eta jokalari baloratuena talde kanariarrean. Baina joko antolatzaileez gain, aipagarria da barruko jokoan dituzten jokalariak. Egia da, Bakary Konate, Walter Tabares eta Mamadou Ndiaye oso gazteak direla eta oraindik egiteke daudela esan daitekeela, baina beheko mailetan erakutsi dute kalitatea badaukatela eta indar fisikoa erruz dutela.

Beraz, ez da neurketa erraza izango Azpeitia Azkoitia ISBk bihar jokatu beharko duena. Komeni zaio ahalik eta serioen jokatzea eta ahalik eta akats gutxien egitea, bestela seigarren garaipena lortzea ezinezkoa egingo zaie Iurgi Caminosen mutilei.


Igeriketa Topaketa dago maiatzaren 7an

Sasoeta-Zumaburu eta Landaberri ikastetxeetako LH3 eta LH4 mailetako ikasle guztiek igeriketa topaketa izango dute maiatzaren 7an kiroldegian, 10:30etatik 12:00etara. Igerilekuan jolas desberdinak probatu eta gozatzeko aukera izango dute adin horietako gaztetxo guztiek.

Izena ematea ikastetxeetan egingo da eta inskripzioa egiteko azken eguna maiatzaren 4a da


Gaixo larrien txostena eta egoera

azalduko dute bihar, Donostian

Hamabost euskal preso daude gaixo larrien zerrendan, tartean, Gari Arruarte hernaniarra. Gaixo hauen txostena eta egoera bihar azalduko dituzte, Koldo Mitxelenan, eguerdiko 12:00etan. Etxeratetik dei egin diete herritarrei agerraldira azaldu eta babesa emateko.


Zuhaitz Eguna ospatuko dute Lezaman

Martxoaren 6an hain zuzen ere. Hitzordua Udaletxeko plazan ipini dute 11:00etan, eta handik udal lursail batzuetara abiatuko dira. Taldeka banatuko dira lan egiteko eta, besteak beste, zuhaitz espezie hauek landatuko dituzte: bertoko haritza, pagoa, lizarra, astigarra eta urkia. Lan ostean, hamaiketakoa eskainiko da eta umeentzako ekintzak egongo dira.


Nafarroako 570 denda “BEZik gabeko egunen” kontra agertu dira

Altsasu, Bera, Doneztebe, Baztan, Etxarri-Aranatz, Lakuntza, Lesaka, Tutera eta Iruñeko Errotxapea, Sanduzelai eta Txantreako auzoetako denda ugarik horrelako kanpainen eraginez bezeroak nahasi egiten direla eta zergarik gabe erosteak konnotazio negatiboak dituela uste dute

570 denda, bakoitzak bere zonaldeko elkarteak ordezkatuta, Denok Bat Merkataritza Federazioarekin elkarturik batu egin dira, ahots bakarra sortuz, Nafarroako operadore haundiek erabili ohi duten praktikaren aurka egiteko; izan ere, haien ustez horrelako kanpainek kontsumo engainagarri eta oldarkorra sustatzen dute. Orokorrean kontsumitzaileak uste du BEZa altuenari dagokiola deskontua (ehuneko 21eko deskontua) eta hori ez da beti horrela izaten, deskontua produktuaren BEZaren araberakoa baita, gehienetan %21a baino ttikiagoa.

Aunitzetan ikus ditzakegu horrelako kanpainak komunikabideetan, formatu bortitzetan gainera. Kontsumitzaileari iristen zaion mezua zergarik gabe erosten duela da, hori gezurra izanik. Finean, Foru Ogasunari denok ordaintzen diogun Balio Erantsiaren gaineko Zerga Marketing tresna bezala erabiltzen dute operadore handiek. Era honetako ekintzak Nafarroako gizartearen gehiengo batentzako ezezkorrak direla uste dute zenbait eskualdetako bederatzi gertuko merkataritza elkartek eta Denok Bat Federazioak. Dokumentu hau sinatzen dutenek gertuko salmenta baten alde egiten dute egunero, euren Udaletxe eta Mankomunitateei zergak ordainduz, eta era honetan tokiko finantziazio-iturri garrantzitsu bat suposatuz.

Denon artean gizarte zentzudun eta jasangarri bat garatu beharrean, kanpaina horien erruz gure bizilagunek “BEZik gabeko egunetan” erostea hobea dela uste dute, hots, zergak ordaintzen ez ditugun egunetan, osasun edo hezkuntza laguntzen ez dugun egunetan, zerga paradisuetan tributatzea hobe den egunetan.

Arrazoi guzti horiengatik Bortziriak, Malerreka, Baztan, Sakana, Tutera eta Iruñeko Errotxapea, Sanduzelai eta Txantrea auzoetako dendek ozen eta garbi adierazi nahi dute “BEZik gabeko egunen” kontra daudela eta hortaz, euren bezeroei jakinaraziko dietela “BEZik gabeko egunetan”, zerbitzu publikorik gabeko eta zergarik gabeko egunetan, hobe dela ez erostea.


Agortu dira 'Mari Errauskin' antzezlana ikusteko sarrerak

Haurrentzako Mari Errauskin antzezlana eskainiko du Glu-glu antzerki ekoiztetxeak igande honetan Modelo aretoan.

Kultura Sailetik jakinarazi dutenez, dagoeneko agortu dira igande honetako Mari Errauskin antzezlana ikusteko sarrera guztiak.

Haurrei zuzendutako antzerkia da Glu-glu ekoiztetxearena, eta 17:00etan izango dute emanaldia, Modelo aretoan.


Jendetza elkartu da plazan

Ohiturari jarraituz, jende ugari elkartu da Anoetako plazan sagardo dastatzea egiteko. Aurretik, gazteek kalejira egin dute giro ederrean, plazan amaituz.

Gaur gauean eta bihar ere jarraituko du festa giroak. Ikusi egitaraua


Idiazabalgo musika entsegu lekuak irekita daude

IDIAZABAL // Neurri bereziak hartuta ireki dituzte aste honetan Idiazabalgo musika entsegu gelak, astelehenetik igandera, 09:00etatik 21:00etara. Nahitaezkoa da aurrez www.azpiegiturak. izaldarrok.eus webgunean hitzordua hartzea. Gehienez, 4 lagun egon daitezke gela bakoitzean. Erabilitako elementuak aurretik eta ondoren garbitu beharko dituzte erabiltzaileek, eta instalakuntzara sartzerakoan eta irteterakoan eskuak garbitu beharko dira.


Kantu Taldeak ikasturte berria abiatuko du, 18:30etan Udarregi Ikastolan

Kantuzaleok adi. Astearte honetan, urtarrilaren 13an abiatuko da Kantu Taldearen ikasturte berria. Lehen saioa, iluntzeko 18:30-19:30 artean, Udarregi Ikastolako kantu gelan. Hortik aurrera, saioak asteartero, ordu eta leku berean. Urte osoko ikastaroan izena emateko, agertu aipatu hitzordura eta apuntatu. Prezioa: 10 euro. Susi Elosegi Udarregi Ikastolako musikako irakasleak segiko du bideratzen, abendura arte luzatuko den ikastaroa.

Kantu Taldekoen ikastaroaz gain, urte berri honetan ere, hilero azken larunbatetan, herri erdigunea euskal kantuez girotuko da. Kantu-jirak hutsik egin gabe jarraituko du aurten. 2015eko lehen hitzordua, urtarrilaren 31n. Iluntzeko 19:00etan, Mikel Laboa plazatik abiatuta.


Beste hogei urtetarako berotu dituzte ahotsak!

abesbatza bat baino gehiago, lagun talde bat da Ozenki; familia giroan entsaiatu eta lan egiten duten taldea. Hori da, dudarik gabe, hogei urte elkarrekin egitearen sekretua. Imanol Kamio izan dute zuzendari bide honetan, eta etorkizunean ere, elkarrekin lanean segitzeko indarrez eta ilusioz direla erakutsi zuten atzo. Hogei urte ez direla egunero betetzen eta, ospakizunerako eguna izan zen atzokoa. Eta zer hobeto, kontzertu eder bat baino. Milagrosako kapera bete zuten, ahots ederrez eta publikoz. Bederatzi kanta abestu zituzten, Getariako abesbatzarekin batera. Beste hogei urteren hasira izan zen atzokoa.


Areeta eta Gorliz lotuko ditu igandean Kosta Trail lasterketa solidarioak

Eugenia Epalza Fundazioak antolatuta, Kosta Trail lasterketaren bigarren edizioa egingo da igande honetan, ekainak 10, Uribe Kosta eskualdean. Esklerosi anizkoitzak eragiten dituen arazoak ezagutzera eman eta errehabilitazio zerbitzuetarako dirua lortzea dira ekimenaren helburuak. Horrenbestez, hiru lasterketa ezberdinetan parte hartzeko aukera egongo da: lehenengoa, Portugaleten hasi eta Gorlizen amaituko den maila handiko mendi lasterketa (30 kilometro); bigarrena, maila ertainekoa (20 kilometro); eta azkenik, txikiei zuzendutako ibilaldi neurtua (10 kilometro). Azken biak Sopelako udaletxe plazan hasi eta Gorlizko hondartzan amaituko dira. Izena ematea hilaren 9ra arte zabaldu dute, Artea merkatalguneko Forum Sport dendan eta www.forumsport.com webgunean. Bestalde, Busti Zaitez lelopeko kanpaina uztailaren 8an egingo dute hondartza eta igerilekuetan. Argazkian, Iñigo Gonzalez iazko lasterketa nagusian bigarren, Galeatik.

Esklerosi anizkoitza gaixotasun neurologikoetatik sarriena da gazte/helduen artean, Eugenia Epalza Fundazioko kideek azaldu dutenez. Gaur egun, Euskal Autonomia Erkidegoan (EAE) 2.000 inguru dira gaixoak eta sintoma sarrienen artean daude arazo sentsitiboak, orekarenak eta mintzairarenak, ikusmenaren eta urologia sistemaren alterazioak eta gorputzaren ahulezia eta kasu larrienetan paralisia. Hain zuzen, sendaezinezko gaixotasun neurologiko horrek eragiten dituen arazoak ezagutzera ematea eta errehabilitazio zerbitzuetarako dirua lortzea dira Kosta Trail lasterketaren eta aurten hamargarren urtea duen Busti Zaitez kanpainaren helburuak. Batetik, 1.400 lagun batu nahi dituzte kirol probak; bestalde EAEko 85 tokitan egongo da aurten esklerosi anizkoitzagatik "bustitzeko" aukera.

Metro batzuk

Busti Zaitez kanpainan parte hartzen dutenek metro batzuk igeri egin beharko dute hondartzan zein igerilekuan eta, egunaren amaieran, toki guztietan egindakoak batu egingo dira. Uribe Kosta eskualdean, Ereaga (Algorta), Arrigunaga (Getxo), Gorliz, Plentzia eta Arrietara-Atxabiribil (Sopela) hondartzetan eta Fadura (Algorta), Astrabudua, Erandio eta Sakonetako (Leioa) igerilekuetan jarri dituzte hitzorduak.


Arrano Etxeko bi arrano askatuko dituzte zapatuan

Igeldoko Arrano Etxean sendatutako bi arrano askatuko dituzte Anduetza parketxean. Larunbatean izango da, 11:00etan. Igandean ziren egitekoak, baina eguraldi iragarpenagatik aurreratzea erabaki dute. 3 euro balio du pertsonako eta aldez aurretik izena ematea ezinbestekoa da, Anduetza parketxearen helbidera idatzita edo telefonoz deituta. Musukoa uneoro eramatea derrigorrezkoa da eta gel hidroalkoholikoa eramango dute antolatzaileek eskuak garbitzeko.


Ongi ezagutu dituzte

Lointek Gernikak hagitz partida ona jokatu du KSC Szekszarden aurka, eta hemeretzi punturen aldearekin joanen da Hungariara

Lointek Gernika Bizkaia. Ocete (10), Dietrick (18), Arrojo (12), Wojta (13), Milic (21) —hasierako boskotea—, Ariztimuño, Diez (6), Lo (4), Mazionyte (7) eta Molina-Prados.

Szekszard. Djokic (14), Marshall (15), Agnes Studer (12), McCall (4), Ruzickova (7) —hasierako boskotea—, Balint, Kiss, Krnjic (16), Zsuzsa Studer eta Theodorean (5).

Markagailua. 20-18, 46-32 (atsedenaldian); 65-48 eta 91-73.

Epaileak. Monteiro, Dominique eta Boubert.

Bestelakoak. Bete egin zen Maloste, Lointek Gernikak Eurokppan jokatu duen historiako lehenbiziko final-hamaseirenetako partida hartzeko.

Ez dute berehalakoan ahantziko atzoko arratsa Gernikako saskibaloi zaleek. Euskal Herriko talde baten historiako estreinako partida zen Eurokopako final-hamaseirenetan. Hungariako KSC Szekszard hartu zuen Malosten Lointek Gernikak. Bi taldeek ez zuten elkar ezagutzen, eta lehenbiziko fasean erakutsitakoaren eta aurrekontuen arabera, Hungariako taldea zen faborito. Baina teoriak hutsean utzi zituen Gernikak. Goititik beheiti nagusitu zitzaion Szekszardi, 91-73. Hala ere, itzulerako gogorra espero dute bizkaitarrek, Hungarian topatuko duten giro beroa ez baitute aldekoa izanen. Hilaren 29an da itzulerakoa.

Partidako lehenbiziko saskiratzea hungariarrek egin zuten, baina Gernikak agudo hartu zuen aurre markagailuan. Milicen, Blake Dietricken eta Julie Nicole Wojtaren erasoko lan bikainari esker 15-5eko aldea egitea lortu zuen Gernikan. KSCko izarretako batek, Ivana Dojkic eskoltak, taldearen zama bizkar gainean hartu zuen, eta lehenbiziko laurdena parekatuta bukatzea lortu zuten, 20-18. Dojkicek hamar puntu sartu zituen laurden horretan, baina hor bukatu zen haren erakustaldia. Bigarren laurdenean guztiz aldatu zen partida.

Bigarren laurden bikaina

Hala ere, lehenbiziko minutua ikusita partidak ez zuen itxura hori hartu, 20-22 aitzinatu baitziren hungariarrak, itxura sendoa emanda. Baina Tsmoki Minsken aurkako kanporaketaren itzulerakoan gertatu bezala, Mario Lopezek Naiara Diez kantxaratu zuen, eta jokalari nafarrak jarraian sartu zituen bi hirukok Gernika suspertu zuten (26-23). 10-0ko partzial bat egin zuten bizkaitarrek, eta hortik aitzinera guztiz nagusitu ziren. Szekszardek ez zuen aukera bakar bat ere izan markagailuan hurbiltzeko, Gernikak erasoan asmatzeaz ez ezik, hungariarren arma guztiak desaktibatu baitzituen. Errate baterako, Dojkicek lehenbiziko laurdenean geldiezina iduri bazuen ere, Dietrickek hirugarren falta eginarazi zion, eta hamalau punturekin bukatu zuen partida.

Eskolta estatubatuarrak partida bikaina egin zuen. Hemezortzi puntu sartu zituen, eta zazpi asistentzia eman. 35 minutu jokatu zituen, eta minutu eta erdiren faltan aldatu zutenean, Malostek txalo zaparrada batekin agurtu zuen. Dietricken lana nabarmentzekoa izan bazen ere, oro har, taldeko lana bikaina izan zen, eta hainbat jokalarik estatistika apartekin bukatu zuten partida.

Errate baterako, saskiratzaile nagusia Milic izan zen bertze behin, 21ekin, eta azken laurdenean, partida hautsita zegoenean, nahieran mugitu zen. Wojtak, berriz, ohikoa duen defentsako lan ona ez ezik, atzo erasokoa ere hagitz ongi egin zuen —hamahiru puntu sartu zituen, eta bitik bi hirukoetan—. Nogaye Lo pibotak, Belen Arrojo hegalekoak eta Gabi Ocete joko antolatzaileak, berriz, erasoan nahiz defentsan oreka eman zioten taldeari. Partida borobila, eta hagitz itxaropentsua, baina Hungarian tentuz ibili beharko dute gernikarrek, iaz lehen kanporaketan Galatasarayrekin aurka gertatutakoa ahantzi gabe: hamabortz puntuko abantailarekin joan ziren Turkiara, eta hemezortzirengatik galdu zuten.


Kilometroak 2020 kantuaz, Xabi Zubeldia egilearekin

Zubimusu ikastolako irakaslea da Xabi Zubeldia (Ibarra, 1974) eta musikari bezala eskarmentu handia du. Aurten ospatuko den Kilometroak festaren kantua osatu du eta sorkuntza prozesuaz aritu zaigu Pasahitzan.


Ogasunak Arabako 113.000 familia baino gehiagori bidaliko die aitorpena

Errentako kanpaina Araban apirilaren 9an hasiko da Rentafacil modalitatean, eta apirilaren 11n Rentaraba eran, Gasteizko, Laudioko eta Guardiako bulegoetan.

Errentako kanpaina Araban apirilaren 9an hasiko da Rentafacil modalitatean, eta apirilaren 11n Rentaraba eran, Gasteizko, Laudioko eta Guardiako bulegoetan. Aurtengo kanpaina honetan, Arabak laguntza programa berria estreinatuko du, aitorpena errazago, azkarrago eta era intuitiboagoan egiteko.

"Errentako kanpaina bizkorrago eta eraginkorragoa izatea nahi dugu, eta ahalegin handia egin dugu Arabako zergadunei tramiteak errazteko", esan du Jose Luis Cimiano Ogasun, Finantza eta Aurrekontu Saileko foru diputatuak 2017ko ekitaldiko errenta kanpainaren aurkezpenean.

Gainera, kanpainaren iraupena luzatu egin da, eta Ogasuneko bulegoetan arreta emateko postuak ere gehitu dira. Horrela, 4 postu gehiago ipini dira Gasteizko Samaniego kaleko bulegoetan, iazko kanpainarako gehitutako 3 postuei eransten zaizkienak. Denetara, 70 pertsona egongo dira arabarren aitorpenak kudeatzen.

Aitorpena telefono mugikorraz onartzea

Baita ere, handitzen segitzen du Rentafacilekin egindako aitorpenen kopuruak, hau da, Arabako Foru Ogasunak zergadunei eginda bidaltzen dizkien aitorpenak, beraiek onar ditzaten edo alda ditzaten. Kanpaina honetan, guztira, Ogasunak 113.045 aitorpen bidaliko ditu, ordenagailuaz edo telefono mugikorraz onartu ahal izango direnak. "Iaz 4.656 zergadunek erabili zuten telefono mugikorra beren aitorpenak onartzeko, eta espero dugu aurten tresna horren erabiltzaileen kopurua handitzea, kudeaketa bizkortu eta erraztu egiten baitu", adierazi du Cimianok.

Laguntza programa berria

Beste berritasun garrantzitsu bat Rentared eta Autorrenta modalitateetan izango da, Arabako Foru Ogasunak kanpaina honetan abian ipini duen laguntza programa berria dela medio.

Rent@raba

Rent@raba modalitaterako epea (hau da, beren errenta aitorpena ogasun bulegoetan edo finantza entitate, aholkulari bulego edo kudeatze agentzia laguntzaileetan egiten duten zergadunentzat) datorren apirilaren 11n hasi eta ekainaren 20an bukatuko da Aldundiaren bulegoetara datozenentzat; finantza entitate edo agentzientzat, berriz, pixkat geroago hasiko da, apirilaren 20an.

Horiek Ogasunak Gasteizen duen egoitzara eta Laudion eta Guardian dituen bulegoetara zergadun guztiak etorri ahal izango dira, salbu eta ekonomia jardueretan dihardutenak, 2017an beren ohiko etxebizitza saldu dutenak eta ekitaldian zehar balore higigarrien edo higiezinen hiru salmenta eragiketa baino gehiago egin dituztenak.

Horrela egiteko, hitzordua eskatu beharko dute apirilaren 9tik aurrera, Interneten bidez, www.araba.eus helbidean; telefonoz (901 50 40 30); edo informazio puntuetan bertan: Gasteizen (Samaniego kalean), Kanpezun, Murgian, Oionen eta Agurainen.

Murrizketak eta kenkariak

Ekitaldi honetan bere hartan iraungo dute PFEZaren kenkari eta murrizketek. Horien artean, hauek nabarmendu behar dira: ondorengoen kenkaria (585 euro lehenengo seme-alabarengatik, 724 euro bigarrenagatik eta 1.233 hirugarrenagatik) eta adinaren, ezintasunaren edo mendetasunaren kenkariak, graduaren araberakoak. Azpimarratu daitezke, baita ere, BGAEetako murrizketak, baterako zerga ordainketako kenkariak eta ohiko etxebizitzaren alokairu nahiz erosketako kenkariak.

Ordainketa eta sarrerak egiteko epeei dagokienez, Ogasunak gehienez 48 orduko epean itzultzen die zergadunei; hortaz, beren aitorpena onartzen duten lehenengo zergadunek datorren apirilaren 11tik aurrera kobratu ahal izango dute. Aitorpen positiboei (ordaintzekoei) dagokienez, banku helbideratze bidez kobratuko dira ekainaren 25ean. Hala ere, eutsi egiten zaio ordainketa zatizeko aukerari, interesik gabe eta bi epetan (ekainaren 25ean eta azaroaren 12an).

Ondarearen gaineko zerga

PFEZko kanpainarekin batera, Arabako Foru Ogasunak ondarearen gaineko zergako kanpainari ere helduko dio, aurten apirilaren 20tik hasita. 2017ko ekitaldirako, aurreikusten da 1.575 arabarrek aitortu behar izatea zerga hau, ondasun eta eskubidetan 2 milioi euro baino gehiago edo 800.000 euro baino gehiagoko ondare garbia daukatelako. Ogasunaren aurreikuspenen arabera, ondarearen zerga dela-eta 16,5 milioi euro eskuratuko dira, hots, 10.476 euro zergaduneko, batez beste.


27 urteko gizon bat atxilotu dute Gasteizen bikotekidea jotzea egotzita

Emakumezkoek uko egin dio haren kontrako salaketa jartzeari.

Astearte gauean 27 urteko gizonezko bat atxilotu zuen Udaltzaingoak Gasteizen, bikotekideari, 29 urteko emakumezko bati, eraso egitea leporatuta. Emakumeak ez zuen haren kontrako salaketarik jarri mahi izan.

Udaltziangoko iturrien arabera, asteartean, 22:00ak aldera, dei bat jaso zuten Alde Zaharreko etxebizitza batean liskarretan zebiltzala ohartaraziz. Esandako etxera joan zirenean, gizonezkoak egin zien harrera, eta ez zela ezer gertatu adierazi zien. Aitzitik, negarrez eta aurpegian hainbat kolpe zituela aurkitu zuten udaltzainek 29 urteko emakumezkoa. Ondorioz, mutila atxilotu egin zuten. Esan bezala, neskak ez zuen salaketarik jarri nahi izan.


Soziometroak dio EAJk 24-26 legebiltzarkide lortuko dituela eta EH Bilduk 21-23


Nerabe taldeak lehen bideoklipa aurkeztu du

Udaberrian argitaratuko du Donostiako Nerabe pop-rock taldeak Toki On lehendabiziko diskoa. Iaz lehen aurrerapena aurkeztu zuten, eta harrera ona izan zuen. Orain Starting point izeneko bigarren kantua aurkeztu dute bideoklip baten bidez. Aitor Zarzuelo lasartearrak zuzendu du.

Boskoteak kontzertu bira txiki bat egingo du, abestiak zuzenean aurkezteko. Eibar, Bilbo, Elorrio, Lizarra eta Tolosa bisitatuko dituzte. Sara Zozaya (ahotsa eta teklatuak), Ruben Ramos (gitarra eta teklatuak), Borja Iriarte (bateria), Xabier Arratibel (gitarra eta teklatuak) eta iñigo Ozaeta (baxua) musikariek osatzen dute.


Gutxienez 16 lagun hil dituzte Pakistanen, atentatu suizida batean

Pakistango ipar-mendebaldeko Penshawar hirian atentatu suizida gertatu da gaur eta gutxienez hamasei lagun hil dira. Hildakoez gain, hogei lagun inguru zauritu dira.

Segurtasun neurriak handiak diren inguruan gertatu da erasoa, Pakistango Auzitegi Gorena dagoen lekuan hain zuzen ere. Poliziak jakinarazi duenez, suizida oinez sartu da eremu horretan eta gorputzean zeraman lehergailua eztandarazi du, guardiak bera miatzera zihoazenean.


Markelen festa, txakurrekin eta musikarekin

Urretxuko Markel Lopezek duen azaleko gaixotasunak sortzen dion zama ekonomikoa arintzeko jaialdia egiten ari dira egiten gaur Urretxun, Markelek oso lagun dituen txakurrak eta musika protagonista direla.

Goizean, txakur erakustaldia egin dute Ederrena pilotalekuan, Bilboko Indartsu txakurren formakuntzarako eta trebakuntzarako zentroak eskainita.

17:00etatatik aurrera, musika izango da protagonista. Gaztetxean hainbat disko jartzailek bat egingo dute Markelekin.


"Euskal Herriak asko zor dio egurrari"

Egurraren balioa ezagutarazi nahi du Gutik Zura egitasmoak. Dokumental bat grabatzen ari dira, eta hainbat jarduera antolatu dituzte. Horretarako, finantzaketa kolektiboa sustatzen ari dira.


PSE: 'Lopez de Lacalle preso politikoa izan zen; bere hiltzaileak, ez'

Omenaldia egin diote kazetariari ETAk hil zuela 13 urte bete diren egunean. Ekitaldia PSE-EEk eta PPk antolatu dute, Andoainen jarritako monolitoan.

PSE-EEk eta PPk Jose Luis Lopez de Lacalle kazetaria omendu dute gaur Andoainen (Gipuzkoa), ETAk hil zuela 13 urte bete diren egunean, eta kazetaria preso politikoa izan zela eta haren hiltzaileak, ez, aldarrikatu dute.

"Duela hamahiru urte Jose Luis hil zutenak ezin dira euskal preso politikoak izan. Hiltzaile soilak dira", azpimarratu du Estanis Amutxastegik, Andaingo alkate ohi eta egungo bozeramaile sozialistak.

Lopez de Lacalleren eta "askatasunaren aldeko biktimen" omenez altxatutako monolitoan egin dute omenaldia.

PSE-EEko eta PPko kideak bertaratu dira ekitaldian, Andoaingo Udalean Bilduk agintzen duenetik bi alderdiek antolatzen baitute omenaldia, lehen Udalak antolatzen zuena.

Amutxastegik azaldu duenez, gaur egun, "euskal preso politikoez etengabe hitz egiten ari direnean", gogoratu behar da, "historia ez nahasteko", kazetariaren hiltzaileak ez direla "euskal preso politikoak".

"1977tik ez da euskal preso politiko gehiago egon. Jose Luis preso politikoa izan zen, askatasunaren aldeko borrokalaria, eta CCOOren fundatzaile izateagatik bost urtez preso egon zen", azpimarratu du.


Ospakizuna eta protesta

Euskararen Egunaren bezperan ekitaldia egin dute, eta zer ospaturik ez duela esan du Topaguneak.


Irakurketaz GozatzekO

Euskarazko liburuen irakurketa sustatzeko Irakurri, Gozatu eta Oparitu egitasmoa gaur martxan jarriko dute Sakanako Mankomunitateak, liburutegi publikoek eta liburu dendek.

Irakurri, Gozatu eta Oparitu (IGO) Euskaltzaleen Topaguneak berrogei herritan abiarazi duen kanpaina bat da, euskarazko liburuak irakurtzea bultzatzeko. Sakanako Mankomunitateko Euskara Zerbitzuak bat egin du kanpainarekin eta sakandarren artean “irakurketaren plazera aldarrikatzea eta plazer hori partekatzea ahalbidetzea, eta opari bihurtzea” sustatu nahi du. Hala, jarduera pertsonala den irakurketa sozializatzeko bide ere bilakatzen da.

Bestalde, IGO kanpainak eskaintzen dituen abantailen bidez euskarazko literatura ikusarazi eta sustatzen da. Egitasmoak ere liburutegi publikoen erabilera sustatzen du, edozein erabiltzaileri doan eskaintzen dizkioten zerbitzuei eta aukerak bultzada ematen die, eta liburu-dendek salmentak handitzea ere dakar berekin.

Pertsona bakoitzeko txeke kopurua ere mugatuta dago: lau txeke pertsona bakoitzeko, bi apirilean eta bi maiatzean. Hilabete bakoitzean, gainera, zozketa bana egingo da, non egitasmo honen erabiltzaileen artean 30 euroko bost txeke zozketatuko diren, euskarazko liburuak eros ditzaten.

Liburu-denda parte-hartzaileak

Martxueta (Irurtzun), Kaxeta (Etxarri Aranatz) eta Liburunda eta Arkatz (Altsasu).


Bigarren urteurrena ospatu du Dardara ZMK kolektiboak

Dardara ZMK Zumaiako Musika Kolektiboak bigarren urteurrena ospatu du musika jaialdi batekin. Larunbatean 19:00etan hasi zuten jaia, Odolkiak Ordainetan taldearen emanaldiarekin. Nikol tabernan eman zuten kontzertua, eta giro ederra sortu zuten.

Ondoren kalez kale ibili ziren, Dartagnan y Los Tres Moqueteros taldeak girotuta. Kalejiran Torreberri gaztetxera joan ziren, eta han 21:00etan bideo emanaldi bat eskaintzekoak ziren, mokadu bat hartuz. 22:00etan Brote, Voltaia, Zain eta Gheto Fyah Sound System taldeek jo behar zuten zuzenean.


Muguruza Roland Garrosetik kanporatuta geratu da Stephensen aurka galdu ostean

Garbiñe Muguruzak galdu egin du Sloane Stephensen aurka jokatu duen final-zortzirenetako partida, 6-4 eta 6-3ko emaitzarekin.

Garbiñe Muguruza Roland Garrosetik kanporatuta geratu da, igande honetan Sloane Stephensen aurka (6-4 eta 6-3) galdu ostean Parisko Grand Slameko final-zortzirenetan.

Iazko txapeldunordearen aurka jaso du porrota Muguruzak, ordubete eta 40 minutu iraun duen neurketan. Sloane Stephensek, Johanna Konta izango du aurkari final-laurdenetan.


"Gorrotoa antolatzera" deitu ditu gazteak Berangoko Segik

"Abiadura Handiko Trena (AHT), Bologna prozesua, etxebizitza eskubidearen ukazioa, gaztetxeen hustuketak, behin-behinekotasuna, espekulazioa, proiektu txikitzaileak, lan istripu-erailketak, unibertsitateen merkantilizazioa, kontrol soziala, kontsumismo basatia... Gazteoi pazientzia bukatu zaigu! Ez dugu onartzen eta ez dugu sekula onartuko egungo sistema neoliberalak inposatu nahi dizkigun bizi-baldintzak. Zuekin etorkizunik ez! ", adierazi du Berangoko Segik. Gauzak horrela, gazte berangoztarrek "gorrotometroak" (argazkian) sortu dituzte neska-mutilon gorrotoa neurtzeko. "Gure ezinegona eta haserrea sortzen dituzten gaiak eta arrazoiak bertan jorratuko ditugu. Gizarteak jakin dezan zer den arduratzen gaituena. Gizarteak jakin dezan gazteon eskubideak zanpatzea ez dela musutruk irtetzen", azaldu dute. Bide batez, "gorroto hori antolatzera" deitu dute, "sistema kapitalistaren aurka borrokatzen hasteko".

Tenperatura igotzen hasi da. Abiadura Handiko Trenak eta "proiektu txikitzaileek" piztu zituzten lehenengo aldiz gorrotometroak. Ondoren, Bologna prozesuak tenperatura igotzen jarraitu du, egoera "bor-borrean" jarriz. "Bada garaia sistema kapitalistaren aurka borrokatzen hasteko. Inolako konplexurik gabe, miseriara kondenatu nahi gaituen sistema honen aurka gure gorrotoa antolatzen hasi behar dugu", adierazi du Berangoko Segik. Izan ere, sistema beraren izaerari "erasokorra" deritzo gazte erakundeak: "bizitzaren esparru guztietan gazteoi buru-makur eta uniformetasunean mantendu nahi gaitu, itsu-itsuan kapitalismoa jarraitzera behartu nahi gaituzte... Beren bortizkeria izkutuan azalerazten da, beren biolentziari lege edo segurtasun deitzen diote, aldi berean gazteak kriminalizatzen dituzten bitartean".


Eskualdeko argazkiak

Eskualdeko argazkiak


Jacan abestu zuen Albokak igandean

Alboka abesbatzak Jacako Orfeon Jacetanorekin elkartrukea egingo du aurten. Esperientzia horri hasiera eman zion herriko taldeak iragan asteburuan, eta Huescako herrian kontzertua eskaini zuen.

Albokak abesbatzen arteko elkartruke bat hasi du Jacako Orfeon Jacetanorekin. Joan den asteburuan herriko taldeak Huescako herria ezagutzeko parada izan zuen, eta baita emanaldi polit bat eskaintzekoa ere. Jendez lepo zegoen Santiago elizan abestu zuen Albokak, larunbatean.

Igandea turismoa egiteko baliatu zuen herriko abesbatzak. Xabierreko gaztelua bisitatu zuten goizean, eta Leyreko monastegia arratsaldean. Ez zuten aukera galdu azken horretan abesti pare bat kantatu eta monjeen kantu gregorianoa entzuteko.


Erasoen aurka eta askatasunaren alde, "Ni neu" lemapean

Emakumearen Nazioarteko Eguna zela eta, "Ni Neu" lelopean, hainbat herritar batu ziren atzo eraso matxisten aurka egin zen elkarretaratze berezian. Musika, poesia eta dantza uztartu zituzten norbanakoaren askatasunaren aldeko aldarrikapena egiteko.

Elkarretaratzea azken asteetan herrian izan diren gertakarien aurkako bilkura bihurtu zen, eta berdintasuna eta parekidetasuna aldarrikatu zituzten txalo eta kantu artean.

Olatz Sebal, Alana Berraondo eta Alejandra Jauregik, Koner Morea indarkeriaren aurkako kolektibiko kideek, bi poesia errezitatu zituzten gitarraren laguntzarekin; bata Txus Garciarena eta bestea Olatz Sebalena. Ekitaldia amaitzeko, neska talde batek Gatiburen Eo Eo abestiarekin egin zuen dantzan.

Emakumearen Eguneko ekimenek segida izango dute zapatuan, Korner Moreak antolatu duen II. Kuleroak Buruan Eguneko egitarauarekin.


Eroskik eta Udalak hitzarmena sinatu dute supermerkatua handitzeko

Hitzarmena Gipuzkoako Aldizkari Ofizialean kaleratu zen martitzenean, eta orain, hitzarmena jende agirian jarri dute alegazioak aurkeztu ahal izateko. Hain zuzen ere, uztailaren 22ra arte aurkez daitezke. Hitzarmenean bi aldeek hartutako konpromisoak batu dituzte.

Produktu berberak

Hitzarmena sinatu aurretik, Udalak sakon aztertu du Eroskik egindako eskaera. Herriko merkatari txikiekiko sentsibilitatea kontuan hartuta, hainbat bilera egin zituzten Txanda Dendarien Elkarteko kideekin. Horren harira, supermerkatu berrian egun saltzen dituzten produktu berberak saltzea eskatu dio Eroskiri. Supermerkatuaren azalera ia bikoiztu egingo duten arren – 1.200 metro koadrotik 2.160 metro koadrora handituko dute–, Eroskik baldintza onartu du.

Bi erakundeek sinatu duten hitzarmenean beste hainbat baldintza zehazten dituzte. Besteak beste, egungo dendaren atzean dagoen errekatik gutxieneko atzeratzea betetzea eta denda dagoen gunetik gainerako partzeletara sarbide egokiak bermatzeko beharrezkoak dituen lursailak eskuratzea.

Oñati Ezkerretik koalizioko zinegotziek ez dute begi onez ikusten denda handitzeko erabakia. Hala, bozketan abstenitu egin ziren, bileretan ez zirelako egon eta "merkatari txikien kalterako" erabakia delako.

Txandak badauka hitzarmenaren berri

Txanda Dendarien Elkartean badakite Eroskik supermerkatua handitu gura duela, Udalarekin hainbat bilera egin dituzte-eta. Horren harira, dendarien elkarteko kideek uste dute denda handitzeak ez dietela "kalterik" eragingo. "Esan digute egun saltzen dituzten produktu berberak salduko dituzte: hau da, ez dute erroparik eta etxetresna elektrikorik salduko. Hortaz, baldintza hori betetzen badute, hobeto", esan digute.

Udalak eta Eroskik sinatutako hitzarmenari alegazioak aurkezteko epea zabalik dago, baina Txandak ez du erabaki alegaziorik aurkeztuko duen. "Hurrengo bilera uztailaren 21ean egingo dugu, eta orduan egin dugu berba gain honen inguruan", diote.


Erlauntza kendu zuten atzo Victoriano Arrate etorbideko eraikin batean

Diario Vascoko Zumaiako orrian irakurri dugunez, 5.000 erle inguru zituen erlauntzak eta astearte arratsaldean hasi zen sortzen Victoriano Arrate inguruko eraikin bateko patioan.

Hasiera batean liztorren multzo bat osatu zela uste zuten bizilagunek, baina erleak zirela ohartzean, Xabier Elola erlezainari deitu zion Udaltzaingoak. Argizarizko xafla batzuk zituen kaxa bat jarri zuen eta pixkanaka, erreginari jarraituaz, erleak kaxa barrura sartu ziren.

Zumaiako beste toki batzuetan ere agertu dira erlauntzak azken aldian. Erlezainaren ustetan, zerbait normala da udaberrian.


Topaguneko tokiko hedabideek Tokikom enpresa sortu dute

Euskal Herri osoko 19 euskarazko tokiko hedabidetako ordezkariek (Uztarriakoak kasu) eta Topaguneak aho batez onartu zituzten joan den zapatu goizean Eskoriatzan egindako batzar eratzailean Tokikom elkartearen estatutuak. 2009an hasitako bideari jarraituz, enpresa berria tokiko hedabideen etorkizuna elkarlanean diseinatzeko tresna izango da.

"Garai zailak dira hedabide guztiontzat, eta aurrera egitekotan ezinbestekoa da azkar mugitzea", azaldu zuen Topaguneko Mikel Irizarrek. Egoera horri erantzuna emateko tresna gisa sortu dute Tokikom, eta hiru izango dira bere eginkizun nagusiak. 1. Esparru komunak eraikitzea eta kudeatzea: publizitatea, ekoizpena, teknologia, trebakuntza, barne komunikazioa. 2. Solaskidetza sendoa lortzea euskarazko hedabideen sektorearekin eta erakundeen aurrean. 3. Toki hedabideen integrazio posiblearen diseinua proposatzea eta horren inguruan adostasuna eraikitzea.

"Barne kohesioa" lantzeaz gain, Euskal Herri mailan "zirriborratzen hasi den euskal hedabideen arteko elkarlana" ere erraztu nahi du Tokikom enpresak. Gainera, Tokikom-ek zerbitzu mailako eginkizun zehatzak izango ditu: publizitate komunaren kudeaketa, tokiko hedabideentzako plataforma digital bateratua… Horretarako, enpresa berriak baliabide propioak izango ditu, eta horiez gain, bazkideek metatutako jakintza eta azpiegiturak ere baliatuko ditu.

Momentuz 19 hedabide daude Tokikom-en, baina asmoa da gainerako Topaguneko tokiko hedabideek ere ekimenarekin bat egitea, baita Topagunetik kanpo dauden euskarazko beste hedabideek ere.


Bigarren itzulia derbiagaz hasiko du Gernika Bizkaiak

SASKIBALOIA // UPV Gipuzkoaren kontra ekingo dio bigarren itzuliari Gernika-Lumoko saskibaloi taldeak. Hain zuzen, etxeko zaleen babesean jokatuko dute, Malosten, zapatuan (urtarrilak 10), 18:30ean hasita. Lehen itzuliko norgehiagokan gernikarrak nagusitu ziren. Hala, gipuzkoarrek arantza kentzeko gogoagaz jokatuko dute Malosten.Gernika Bizkaia sailkapen nagusiko seigarren postuan dago zazpi partida irabazita eta sei galduta. UPV Gipuzkoa, bestalde, hamargarren sailkatua da ligan, bost partida irabazita.


Presoen sakabanaketarekin amaitzeko eskatu du Etxeratek

Presoen senideen elkarteak baikor hartu du ETAren azkenengo iragarpena eta, orain, "giza eskubideak urratzen dituen espetxe politikoa" aldatzea "premiazkoa" dela adierazi dute.

Etxerat elkarteak ETAko presoen "sakabaneta" bertan behera uzteko, Parot Doktrina erabiltzeari uko egiteko eta gaixo dauden presoak espetxetik ateratzeko eskatu dio Espainiako Gobernuari.

Presoen senideen elkarteak baikor hartu du ETAren azkenengo iragarpena eta, orain, "giza eskubideak urratzen dituen espetxe politikoa" aldatzea "premiazkoa" dela adierazi dute.

Zentzu honetan, sakabanaketa, Parot Doctrina eta gaixotasun larriak dituzten presoen egoerekin "amaitu" egin behar dela esan du Mattin Troitiñok, Gasteizen egin duten agerraldian.

2011. urteko lehen hamar hilabeteetan presoen senideek izan dituzten hamaika auto-istripuak nabarmendu ditu Troitiñok. Euskal gizarteak espetxe politikan "aldaketak" lortzeko "giltza" daukala gaineratu dute Etxerateko ordezkariek. Helburua, "presorik eta erbesteraturik gabeko" gizartea lortzea, elkartearen aburuz.


Alderdien mahaia "berehala" osatzeko deia egin du Lasagabasterrek

EAk Espainiako Kongresuan duen diputatu Begoña Lasagabesterrek esan du alderdien mahaia "berehala" osatu behar dela. Alderdi guzti-guztiek egon behar duten mahai hori "demokratikoa" izan behar dela azpimarratu du, eta "eztabaidarako" baliatu behar dela. ETAren su etenari "arduraz" erantzuteko osatu behar da mahaia, bere iritzian.

Abiatu den "garrantzi handiko" egoera berriari, "arduraz eta zuhurtziaz" erantzun behar zaiola azpimarratu du.


Estatuko Abokatutzak helegitea jarri du Basauriko kontsultaren aurka

Udalak alegazioak aurkeztuko ditu, baina hirigintza proiektu baten inguruan antolatu duen herri kontsulta irailaren 25erako dago aurreikusita.

Estatuko Abokatutzak helegitea jarri dio Basauriko Udalak irailaren 25erako antolatu duen hirigintza proiektu baten inguruko herri kontsultari, eta behin-behinean bertan behera uztea eskatu du, Udalak berak jakitera eman duenez.

Basauriko Udalak prentsa-ohar baten bidez iragarri duenez, alegazioak jarriko ditu helegitearen aurka, eta kontsulta egiteko baimena eskatuko dio epaileari.

Dena dela, EAJ buru duen udal-gobernuaren esanetan, "Udalak legea beteko du", baina EH Bilduk debekuari "jaramonik ez egitea" eta kontsulta antolatzea eskatu du.

Basauriko osoko bilkurak uztailean onartu zuen, EAJren eta EH Bilduren babesarekin, EAEko hauteskundeak aprobetxatzea San Fausto, Bidebieta eta Pozokoetxe auzoetako hirigintza proiektuei buruzko kontsulta egiteko.

Udalak salatutakoaren arabera, helegitea "irizpide politikoak" baliatuz jarri dute, "ez juridikoak" erabiliz, eta "eraso zuzena" da basauriarren eta Basauriko Udalaren "autonomiaren eta erabakitzeko gaitasunaren aurka".


Hiru gunetara zabalduko da aurten kultura arteko azoka

Ostiraletik igandera kultura ezberdinek bat egingo dute Hernanin Nabarrherri azokan. Tilosetan, Plazan eta Plaza Berrin 50 postutik gora izango dira.

Hirugarren urtez, Hernani Errotzen taldeak (Nabarralde) kultura arteko azoka antolatu du Hernanin. Ostiraletik igandera bitarte, nafar edo eukal kulturarekin batera, hainbat kultura ezberdinek bat egingo dute Nabarrherri izeneko azokan. Gainera aurten, Tilosetako eta Gudarien plazako guneez gain, hirugarren gune bat izango du azokak: Plaza Berri. Izan ere, 50 postutik gora izango dira oraingo honetan.

Artisau lanak salgai eta jateko eta edateko lekuak

Aurreko urteetan bezala, artisau lanak erosteko aukera izango da, hala nola, larruzko poltsak, gerrikoak, pitxiak, jaboiak, goxokiak, jakiak, ukenduak... Horrez gain, mokadu bat jan eta tragoren bat hartzeko postuak ere izango dira.

Umeentzako ludoteka, Gudarien plazan

Umeentzako espazioa edo ludoteka ere izango du azokak. Gune hori Gudarien plazan izango da.

Hernani Errotzenek gune propioa

Urtero bezala, Hernani Errrotzen-Nabarraldek gune propioa izango du. Elkarteari buruzko informazioa eskuratzeko aukera eta materiala salgai izango da, besteak beste. Horrez gain, audiobisualak jarriko dituzte: Gartxot, Orson Wellesen dokumentalak, Orreagako batailaren thrillerra...


Iragana oroimenera ekartzeko

Uxue Rey Gorraiz

Gerrak aztarnak utzi zituen. Aztarnak askoren oroimen eta bihotzetan, eta baita lurretan ere. Gatazkek bereziki markatuta utzi dituzte Euskal Herriko txoko batzuk, eta xehetasun ugari argitara ateratzeke daude oraindik. Horietako hainbat lurpetik ateratzeke.

Zaraitzuko haranean murgilduta, Gorza eta Igari herriak igarota, han dago gerrak utzitako beste arrastoetako bat. Garai batean, preso errepublikanoen kanpamentua zegoen, eta orain jendea lanean ari da bertan, oroimenaren alde. Kanpamentuaren azpian, Zaraitzuko eta Erronkariko haranak batzen dituen bidean dago zergatia. Errepidea eraiki zuten eskuek ez zuten-eta beren borondatez egin.

Auzolandegi batzuk antolatu dituzte garai batean bunkerra izan zena garbitu, aztertu eta zer gelditzen den ikusteko. Nafarroako Kultura, Kirol eta Gazteriaren departamentuak eta Bakearen, Bizikidetzaren eta Giza Eskubideen Institutuak elkarlanean antolatu dute jarduera, Gerra zibilaren aztarnak Pirinioetan izenez. Abuztuaren 15etik 29ra, 25 pertsona inguruko talde bat aritu da bertan lanean, memoria historikoa helburu. Ez da lehena, ezta bakarra ere. Igariko auzolandegiaren antzera, Ezkaba mendiko Botilen hilerria eta Lizarrako judutegia dira Nafarroan.

Zenbait herrialdetako jendeak eman du izena ekintzan parte hartzeko. Hainbat kultura dituen eta lehen begiratuan zerikusi gutxi duen jendea elkarrekin ari da Igarin, monitoreek gidatuta. Langile eta gogoz ari dira. “Memoria historikoari horrelako ekarpen polit bat egin ahal izatea gauza handia da”, dio auzolandegian parte hartu duen gazte italiar batek. Denek xede berbera dute buruan, eta ideia berak erakarrita etorri dira: sinetsita daude denboran aurrera egiteko iraganean gertatutakoa jakin behar dutela, funtsezkoa dela hori.

1938an, gerra amaitzear, Francok Pirinioak gotortzeko agindua eman zuen. Aliatuen eraso edo inbasioetatik babesteko, batez ere. 36ko gerrarako ere baliagarri eginen zitzaien, gainera. Finean, Pirinio inguruetako kanpamentuak funtsezko bihurtu ziren frankisten operazio militarretan. Milaka bunker eraiki zituzten. Mendiak ireki eta gero errepideak eraikitzera behartu zituzten ehunka preso 1939. urtetik aurrera. Horrela, haran bat eta bestea komunikatzea lortuko zuten. 1941era arte, kanpamentu hura preso askoren bizitokia izan zen. Urteek utzitako arrastoa biltzea da gazteen helburua.

Ez da frankismoan preso izan zituztenei egin zaien lehen keinua. Igaritik Bidankozera eta Bidankozetik Igarira; presoek bi noranzkoetan jardun zuten lanean errepidea egiteko. Hain zuzen ere, bi herriak eta bi bailarak batzen diren tokian monolito bat dago 2004tik, presoen omenez. Igari gainean, alegia. “Beste elkartasun keinu bat da hau ere”, dio Nico Zuazuak, auzolandegiko monitore eta arkeologoak. Zuazua eta Carlos Zuza arduratu dira jardunaldietan gazteak gidatzeaz.

Egiten ari direnak historia osatzeko balio du, antolatzaileek azaldu dutenez. “Oso material baliotsua izan daiteke. Frankismo garaiko preso hauek bizi izan zutenaz dakiguna bizirik iraun zuten gutxiei eta inguruko herrikoei egindako elkarrizketen bidez dakigu. Hemen aurkitzen ahal duguna osagarria izan daiteke istorioak osatzeko bidean”, azaldu du Zuazuak.

Bilaketan aurkitutako detaile txikienak esanahi handia izan dezake. Kontserba lata zati huts batek ere bere balioa du, testuingurua hori bada.”Meridako lata bat (Espainia) aurkitu genuen behin. Horrek pistak eman zizkigun, eta hemen egon zirenei buruzko informazio gehiago. Senide bati eman genion, eta ez dakizue nola eskertu zuen”. Keinu txiki bat laguntza handia da horrelakoetan.

Ilusioz ari dira lanean. Irene Jimenez zuzendaria pozik da lortzen ari direnarekin. “Gogoratu zerbait aurkitzen duzuenean Nicori erakutsi behar diozuela. Berak sailkatuko ditu”, azaldu die gazteei, pintzelaz objektu bati lurra kendu bitartean. Ingurukoek arretaz aditu diote, eta baietz erantzun, gogotsu. Batzuek gaztelaniaz, beste batzuek ingelesez. Hizkuntza bera hitz egiten ez badute ere, badute elkar ulertzerik, eta giro ederra sortu dute.

Proiektuko hamalau egunetan, hainbat dira auzolandegian egin behar dituztenak: sastrakak eta bestelakoak kenduta ingurua garbitu, dauden harrizko eraikinen arrastoak erori ez daitezen moldatu, eta egurrezko etxetxo bat eraiki, azkenik. Bien bitartean, noski, lurpean aztarnak aurkitzea dute helburu. Helburua erdietsia da, gainera, hein handi batean. Poz izugarria sentitu dute hori gertatutakoan.

Iraganetik etorkizunera

Metal detektagailuak pi egiten duen bakoitzean, ilusioa eta urduritasun puntu bat suma daitezke jendearen aurpegietan. “Hemen, hemen!”, dio batek. “Handia behar du izan, espazio handia hartzen du!” esan du albokoak. Murtziatik (Espainia) etorri da lehena, Madrilgoa da bigarrena. Hainbat objektu aurkitu dituzte, dagoeneko: iltzeak, bala eta bala-zorroak, lapikoak… kanpamentu horretan egon zen bizitza gogorraren seinale eta aztarna.

Ordura arteko pi luzeena aditu da, bat-batean. Aitzurraz jo dute lurra, kontu handiz ordea, deus hondatu ez dadin. Detektagailua batetik bestera mugitu eta berri onak daudela dirudi, egiten duen hotsa etengabea da ia. “Ez dakit harri hori kentzea komeni ote den, Andoni. Lur gehiegi altxatu eta zaildu eginen du objektuak ateratzea”, dio monitoreak. Adituak hasiberriari azalpenak eman, eta biak dira pozik.

Aitzur hotsa, zerrak zurezko oholean egiten duen soinua eta irri algarak dira nagusi auzolandegian. Eguzkiak gogor jotzen du, eta parte hartzen ari diren gazteek neke keinuak ere egiten dituzte. Dena den, ez du ematen hori oztopo edo aitzakia bihur daitekeenik lanean jarraitzeko. Batik bat, poztasun berezia eragiten du egurrezko etxolari dagoeneko teilatua jartzen hasteak. Etorkizunean, hainbat ekintzatarako balioko du. Iraganera begiratzeko, eta bertan preso izan zirenak omentzeko.


Mari Luz Iñarra Palomino: "Nire produktuak guztiz ekologikoak dira"

Mari Luz Iñarra Palomino algortarra biologoa da. Mundu osoan garapenerako lankidetzan ibili izan da, ingurumenari lotuta. Hala ere, 2014an proiektu berri bati ekin zion: xaboi eta baltsamo ekologikoak eta beganoak egiten hasi zen, Landalore enpresa sortu ostean.

AEBetako Smithsonian Institut-eko Folklive Festivalak zure produktuak erakutsiko ditu euskal produktuen azoka ekologikoan...

Eurak ipini ziren nigaz harremanetan; antza, webgunean nire produktuak ikusi, eta gustukoak izan zituzten. Niretzat, egindako lana errekonozitzea da hori. Izan ere, horrek bestelako merkatu batzuetara hedatzeko aukera eskaintzen dit. Halaber, produktu ugari erosi dizkidatenez, lortutako etekinakaz enpresan inbertitzeko aukera ematen dit.

Zelan egiten dituzu xaboiak eta baltsamoak?

Betidanik egin diren bezala egiten ditut, baina teknika modernoak ere erabilita. Xaboia, azken finean, azido eta oinarri bategaz osatzen da. Hala, sosa edo potasa uretan nahastu, eta olioak gehitzen dizkiot. Horrela, xaboia eta glizerina lortzen dut. Antzina baserrietan, animalien olioakaz egiten ziren xaboiak, baina nik landare-olioak erabiltzen ditut. Baltsamoak ere, landare jatorria duten argizariakaz egiten ditut. Nire produktua guztiz ekologikoa eta beganoa da.

Zerk ezberdintzen ditu gainerako produktu komertzialetatik?

Ohiko kosmetikatik, kontu askok! Horietan produktu kimiko ugari erabiltzen dira; askotan alergiak eta beste hainbat arazo sor ditzakete. Etxean egindakoen artean ere, batzuetan esaten dute naturalak direla, baina egiatan ez dira ekologikoak... Nik gauza horiek guztiak zaintzen ditut; bizitzeko proiektua izatea gura dut, baita izaera soziala izatea ere.

Non eros daitezke zure produktuak?

Laborategia Algortan daukat, eta xaboiak eta baltsamoak Getxoko hainbat dendatan saltzen ditut, esaterako Musuz Musun eta Txalupan. Ile-apaindegi eta denda ekologiko batzuetan ere aurki daitezke, baita Interneten ere. Gainera, azoka ekologikoetara ere joaten naiz normalean.

Eta etorkizunari zer deritzozu?

Hasiera gogorra izaten dabil, gutxika bidea egiten noa, gauzak ondo egin gura dituzunean ez dagoelako lasterbiderik. Etorkizunean, egindako lana errekonozitzea eta denda propio bat izatea gura nuke; hori da helburua.


Inkestan galdera berria: 'Ikasturtea hastean, zer motatako ikastaroetan ematen duzu izena?'

Uztarria.eus-ek galdera berria jarri du inkestan: Ikasturtea hastean, zer motatako ikastaroetan ematen duzu izena?. Eman botoa hemen.

Aurreko inkestan, honako hau zen Uztarriak galdetutakoa: Non ikusten dituzu filmak Azpeitiko zinema denboraldia amaitzean?. Eta honako hauek dira jasotako emaitzak:


«Terrorismoaren kontra» neurri eraginkorrak eskatu ditu Putinek Sochin

G8 taldearen presidentetza bere gain hartu du Errusiak, eta gogoan izan dute Volgogradeko erasoa

«Terrorismoa, droga trafikoa, erradikaltasuna eta eskualdeen arteko gatazkak» dira, besteak beste, munduak aurre egin beharreko arazo larrienak, Errusiako presidente Vladimir Putinen aburuz, eta horiei aurre egiteko «neurri eraginkorrak» aplikatzen hasteko deia egin zien munduko potentzia handienei.

G8 taldeak Sochin egindako gailurraren karira egin zituen Putinek adierazpenok —Errusiak bere gain hartu zuen atzo taldearen urtebeteko presidentetza—, eta zuzenean aipatu ez bazuen ere, Volgogradeko erasoari ere erreferentzia egin zion inplizituki. «Asko dira garapenari mehatxu egiten dioten faktoreak. Indarkeria guneak gero eta ugariagoak dira, eta herrialde baten edo eskualde baten arazoek mundu osoari eragiten diote. Horregatik, erantzukizunak partekatu behar ditugu eta, elkarlanean, tresna eraginkorrak sortu mehatxu larrienak kontrolatu ahal izateko».

«Terroristak deuseztatu»

Iragan asteartean, mezu gogorragoa zabaldu nahi izan zuen Putinek, eta Volgogradeko erasoaren egileen kontrako «gerra» bukaerara arte mantenduko dutela azpimarratu zuen: «Era kontsekuentean eta seguruan eginen dugu aurrera, baina batere gupidarik gabe. Terroristak erabat deuseztatu arte borrokan izanen gara».

Igandean eta astelehenean 33 hildako eragin zituzten erasoak «ankerkeria gizagabe» gisa definitu zituen presidenteak Urtezahar gauean eskainitako adierazpen ofizialean, eta herrialde osoan segurtasuna indartzeko agindua emana zuela jakinarazi zuen.

«Biktimei babesa adieraziko diegu, eta berreraiki behar den guztia berreraikiko dugu», gaineratu zuen. Horrez gainera, otsailean eginen diren Sochiko neguko Olinpiar Jokoen prestaketa lanetan «buru-belarri» aritzeko deia egin zien antolatzaileei, «inoiz baino ilusio handiagoarekin, maila goreneko jokoak izan daitezen». Zenbait adituren arabera, Sochiko jokoak ziren Volgogradeko erasoen helburua.


Hirutik bi irabazi ditu Xabi Fernandezek

Volvo Ocean Race 2017-18 lasterketaren hirugarren etapa Mapfre ontziak irabazi du. 14 eguneko lasterketa ondoren, igandean iritsi ziren Melbourneko helmugara lehen postuan. Bertako patroia da Xabi Fernandez ibartarra.

Garaipen honekin sailkapen nagusian lehen postuan dago Fernandezen ontzia.

Hego Afrikan hartu zuten parte hartzaileek hirugarren etapako irteera. Dongfeng eta Mapfre-ren arteko lehia ikusgarria izan da. Parean ibili dira bi ontziak, eta azkenean, ibartarrarena gailendu da.

Laugarren etapa urtarrilaren 2an hasiko da, Australian. Volvo Ocean Race-ko ontziak Hong Kong-era heltzea izango dute helburu.


500. urteurrenaren aitzakian

Bidean abiatu aurretik senide eta lagunei Espainia konkistatzera gindoazela esaten genien broma antzean, eta 10 egun geroago Granadan atera genuen argaki horrek badirudi zertxobait lortu genuela. Uztailaren 31n abiatu ginen Oñatitik Iratxera. Lizarraldean pare bat egun eginda furgoneta berdea bilakatu zen aurrerantzean gure aterpea Espainia zeharkatzeko asmoarekin.

Soriako Laguna Negra inguruan izan zen lehenengo etapa; handik Segoviara eta lagun batek dioen moduan, Espainiako sartakinara, Toledora gero. Mapan behera egin ahala, espero moduan, termometroak gora eta gora. Baina gustora! Kanpotik ura eta ura: orain lakuan, hurrengoan igerilekuan, egun batzuk barru itsasoan bainatzeko asmoarekin; barrutik, berriz, ura eta garagardoa. Gogoan dut Toledon paseotxo baten ostean edan genuena; garai bateko film espainiar bateko karteleraren argazkiaren itxura zuen hura.

Bidaia honetan ere, beste askotan moduan, asko ikasi dugu; horien artean Espainiako esaera zahar batzuren esanahiak. Nork ez du erabiltzen “por los cerros de Ubeda” lekutan edo galduta adierazteko? Ulergarria! Hantxe dago-eta, Jaen hiriburutik 40 kilometrotara; gure karakolarentzako akanpalekuetako bat aurkitu genuen han.

Gogoko dut mapan kolore laranja eta berdea duten bideetan ibiltzea. Ez dira kilometroak egiteko azkar edo praktikoenak baina bai istorio politak aurkitzeko egokiak. Gogoan dut Ubedako kanpineko emakumeak Gipuzkoa atzerrian zegoen galdetu zigunean jarri genuen harridura aurpegia (egun batzuk beranduago, gure “konkistaren” beste lorpen moduan kontatzen genuen broma antzean). Espainiar esaerekin jarraituz, bidaia honetan ikusi dut Pinto eta Valdemoro artean, Parla dagoela; Madril inguruan.

Zeharkatu ditugun laranja eta berde koloreko bideak ere aproposak dira tokian tokiko lurraren fruituei begiratzeko: Sorian girasol horiak; Jaengo olibondoak; Malagako Ronda herriko plazatxo batetako laranjak; Marbellako golf zelai berdeak; edo Sevillako limoiak, batzuk aipatzearren; eta horiei gehitu behar, Granadako kostaldeko platanoak (Costa Tropical) eta negutegi erraldoien azpian gure begiendako ezkutuan gelditzen zirenak.Granadako Alhambrako lorategietan ere ibili ginen.

Bide horietan zehar ere ederto ikusten da tokian tokiko “etxegintza”; kanpinetan aurkitu ditugunek ere merezi dute aipamena: arkitektoek eraikitako telazko etxeak ziruditen askok! Baina aipamen berezia, duda barik, Sevillarako bidean Rondatik gindoazela, lautada zabal eta antzuetan ikusi genituen etxe zuri bakartietan bizi zirenenentzat.

Horrelako bidaiak ere aproposak dira jendea ezagutzeko; egun bat edo bitako lagunak sarritan, kanpinean aldamenean tokatu zaizulako, besterik barik. Probintzia batetik bestera aldatzean, gogoko dut tokian tokiko jendeaz tratatzea ere. Kafea zerbitzatzeko edo ogia saltzeko modua nahikoa da askotan, ondorioak ateratzeko; ahaztu barik, topikoen eta parean tokatzen zaizun pertsonaren aldartearen eragina. Bidai honetako nireak hauek, modu azkarrean: Soriako etxekoiak; Toledokoak zakarrak; Granadakoak “korrektoak”, nahiz eta hotz samarrak ere bai; Malagakoak jatorrak eta Sevillarrak xinpatikoak...

Ez naiz souvenirzalea, baina oraingoan erosi ditut: andaluziar soinekoa, ilerako lorea eta abanikoa. Sevillan erosi genituen bidain hainbat ikusi ondoren, horixe zen-eta Lurren ilusioa Oñatitik abiatu orduko: Sevillan bertan erostea. Ezin baina zapata gorrien tentazioari eutsi eta Granadan erosi genituen aurrez.

Egin beharrekoak eginda, etxerako bidea hartu genuen karakol berdean abuztuaren 23an. Paraje gehiago ezagutzeko irrikaz oraindik, beste bide batzuk aukeratu genituen mapan gora egiteko (kolore zuri-gorriko bideak, guztiak oraingoan): Sevillatik, Meridatik pasatuta, Caceresera eta handik Plasenciara atsedena hartzera. Hurrengo eguerdian berriz ere martxan, Salamancara lehenengo, Valladolid hurrengo, eta Burgostik Araban sartuta. Debagoienera helduta, aiton amonei bisita eginda, egubakoitzeko gauerdian sartu ginen gure etxera.


Erremontea, eskubaloia, futbola eta pilota, gaur, zuzenean, EiTBn

Urriza-Uterga, Super Amara Bera Bera-Colegio de Gaia, Real Union-Vitoria eta Bengoetxea VI-Beroiz / Urrutikoetxea-Imaz partidak izango ditugu ikusgai.

Zuzeneko lau kirol emankizun izango ditugu larunbat arratsaldean ETBn eta eitb.eus-en.

ETB1en, futbola eta pilota izango ditugu: Bigarren B Mailako Real Union-Vitoria partida, 16:00etan, eta Vianako pilota jaialdia, 18:00etan. Bertan, eskuz binakako bi norgehiagoka jokatuko dira: Artola-Irusta / Laso-Etchegoin eta Bengoetxea VI-Beroiz / Urrutikoetxea-Imaz.

ETB4n, erremontea eta eskubaloia izango ditugu: Buruz Burukoaren finala, Urrizaren eta Utergaren artekoa, 17:00etan, eta EHF Kopako lehen kanporaketa, Super Amara Bera Bera eta Colegio de Gaia taldeen artekoa, 18:30ean.


Bertan behera geratu da Alaine Agirreren berbaldia

Gaur Uribe Kostako Irakurzaleen Txokoan Alaine Agirre idazle bermeotarra zen agertzekoa, irakurleakaz batera "X hil da" bere eleberriaz mintzatzeko. Zoritxarrez, Egizu elkarteak jakinarazi duenez, ekitaldia bertan behera geratu da, idazlearen osasun arazoak direla medio. Dena den, Egizuko kideak Villamonte kaleko kultur etxean izango dira 20:00etan, hurrengo idazlearen liburua zozketatzeko.

UKITXen hurrengo saioak

Otsailaren 24an, eguaztena, 19:30ean Villamonte Kultur Etxean. Iñaki Irasizabal "Mendaroko txokolatea".

Martxoaren 16an, eguaztena, 19:30ean Aldai Patronatuan. Yolanda Arrieta "Argiaren alaba".

Apirilaren 21ean, eguena, 19:30ean (lekua zehazteke). Miren Agur Meabe "Urtebete itsasargian".


IBAIZABAL: Kukutzaren aurkako epaiketa

Irailaren amaieran egin zutena, bigarrena iaz Kukutza Gaztetxean hustu zutenean sortutako iskanbila eta istiluak direla kausa. Oraingo honetan ere, Iñaki Carro abokatuak kontatu digunez, Barne Sailaren puxika husten ari da: 9 akusatuetatik 6 libre geratu dira eta beste 3ri isuna ezarri diote falta batengatik.

DESKARGATU HEMEN


Erantzun jendetsua, Bilduren ilegalizazioari

«Momentu historiko honek maila bereko erantzuna behar du», hori adierazi zuen atzo Luis Intxauspe Bilduko zerrendaburuak Gudarien plazan, Bildu koalizioa ilegalizatzearen kontra egindako kontzentrazioan. Herritar mordoa bildu zen Plazan Auzitegi Gorenaren epaia salatzeko. Eta adierazi zutenez, «herri honentzat egun klabea izango da biharkoa. Ziur gaude hauteskundeetan egongo garela».

Manifestazioa Bilbon, bihar

Manifestazio nazionala deitu du Bilduk bihar 20:00etan, Bilbon. Bertara joateko, autobusa jarriko dute eta txartelak salgai daude Oindi, Aralar eta Txilin, gaur eguerditik bihar eguerdira. Autobusa Biteri kultur etxe aurretik abiatuko da arratsaldeko 18:00etan.


Mendi lasterketa: Raul Garcia eta Ane Conde, nagusi Flysh trailean

Aitor Osak eraman zuen lasterketaren ekimena, baina azkenean itziartarra bigarren sailkatu zen.

Zumaiako Flysh Trail probaren bigarren ekitaldia erabat arrakastatsua izan da. Parte hartzaile ugari eta emaitza ikusgarriak.

Raul Garciak garaipena lortzearekin batera probako marka ondu zuen. Aitor Osak eraman zuen lasterketaren ekimena baina azkenean itziartarra bigarren sailkatu zen.

Emakumezkoetan Ane Conde gasteiztarra izan zen nagusi. Condek ere iazko marka ondu zuen. Nerea Amilibia sailkatu zen bigarren.


"Erabakigarriak izan gaitezke datorren legealdian"


Animalia artean Kantabrian; kantuan gaur Hondarribian

Asteburua Kantabrian pasa dute Goiz Eguzkiko kideek. Ostiralean atera, eta hainbat toki bisitatu dituzte: Suances, Santillana del Mar, Altamirako kobazuloak, Cabarceno parkea eta Torrelavega. Bestalde, Goiz Eguzkiko abesbatzak gaur Hondarribian kantatuko du Kasino Zahar abesbatzarekin, 18:00etan kultur etxean.


Bost laguni 106 urteko zigorra jarri diete, prostituzio sare bat salatzeagatik Giraldo hil zutelako

Yamiled Giraldok prostituzio auzi batean lekuko gisa parte hartu zuelako "mendekua hartzeko asmoz" hil zutela ebatzi du epaileak. Senarra hil izanaz absolbitu zuten Tafallako emakumea berriro epaituko dute, fiskalaren eskaera aintzat hartuta.


Abordatzean izenematea, irekita

Abuztuaren 11n itxiko dute Donostiako Piratek aurtengo Abordatzean izena emateko epea. Horretarako: www.donostiakopiratak.eus.


PISA azterketari planto egin diote Laudio Institutuko ikasleek

Gaur goizean joan dira Eusko Jaurlaritzako Hezkuntza Saileko ordezkariak Laudio Institutura, DBH 3. eta 4. mailako zenbait 53 ikasleri PISA azterketa eginarazteko. Ikasleek, baina, planto egin dute. Institututik atera dira eta Laudio Ikastolara jo dute, bertan ere azterketa hori egiteko asmoa baitu Eusko Jaurlaritzak datozen egunetan. Ikastolatik jeisten zeudela Ertzaintzak bi ikasle identifikatu ditu.